АҚШ сенатори Жон Маккейн Американинг Афғонистонда доимий ҳарбий базаси бўлиши кераклигини таъкидлади\nА.Арал Куни-кеча Кобулга ташриф буюрган АҚШ сенатори Жон Маккейн Американинг Афғонистонда доимий ҳарбий базаси бўлиши кераклигини таъкидлади. Бу масала хусусида мамлакат парламенти қарор қабул қилиши лозимлигини айтган Кобул раҳбари¸ Афғонистон ҳарбий¸ иқтисодий ва сиëсий соҳаларда АҚШнинг узоқ муддатли ҳамкори бўлиб қолишни исташини билдирди.\nАфғонистонда АҚШ ўзининг доимий ҳарбий базасини ташкил этиши зарур¸ деган ғоя муаллифи республикачилар партияси етакчиси сенатор Жон Маккейн доимий база қандай шаклда бўлиши ҳақида фикр билдирмади. Бунинг ўрнига¸ Узоқ муддатли стратегик ҳамкорлик ҳақида тўхталган Маккейн:\n"Биз бу билан иқтисодий¸ техникавий ëрдам¸ ҳарбий ҳамкорлик¸ жумладан¸ менинг шахсий фикримча¸ доимий қўшма ҳарбий базаларни назарда тутамиз"¸ - дейиш билан чекланди.\nАфғонистон ҳукумати узоқ муддатли стратегик ҳамкорлик қилишга тарафдорлик билдирди. Айни пайтда¸ мамлакат ҳудудида АҚШнинг доимий ҳарбий базасини ташкил этиш тўғрисида парламент қарор бериши кераклигини маълум қилди. Афғонистон парламенти эса жорий йил охирларида ўйказиладиган сайловлардан кейин ташкил этилади.\nЛондондаги мустақил ҳарбий мутахассис Лан Кемп Сенатор Маккейн баëноти хусусида фикр билдирар экан¸ балки¸ Маккейн Баграм базасига ўхшаш ҳарбий марказлар ташкил этишни назарда тутаëтганини айтади.\n"Охирги йилларда Американинг стратегик йўналиши анча ўзгарди. Совуқ уруш даврида у йирик ҳарбий базаларга эга эди. Энди эса Пентагон кичикроқ базалар тармоғини яратишга ҳаракат қилмоқда. АҚШ бу базаларни машқлар ўтказиш учун ишлатади. Агар эҳтиëж пайдо бўлиб қоладиган бўлса¸ бу базалар катта миқдордаги қўшинларни жойлаштириш учун ҳам ишлатилиши мумкин. Менимча¸ сенатор Маккейннинг Афғонистонда доимий база ташкил этиш ҳақидаги фикрларини ана шу маънода тушуниш мумкин"¸ - деб фикр билдирди мутахассис Кемп.\nЛондондаги бошқа бир мустақил ҳарбий мутахассис Пол Бивер фикрича¸ Маккейннинг Афғонистондаги АҚШ доимий ҳарбий базаси ҳақидаги мулоҳазаси минтақавий хавфсизлик тармоғининг бир қисми бўлиши мумкин.\n"Афғонистон Эронга қўшни. Агар эронлик бўлганингизда эди¸ Америка Эронга бостириб кирмоқчи¸ деган фикр хаëлингизга келган бўларди. Американинг Ироқда ҳам¸ Афғонистонда ҳам базаси бор. Покистон билан ҳам яқин алоқалар ўрнатган. Форс кўрфазида ҳарбий кемалари жойлаштирилган. Улар Эронни қуршаб олмоқчи. Менимча¸ Америка бундай қилишдан олдин яхшилаб ўйлаб кўрса¸ фойдадан холи бўлмас эди"¸ - дейди мутахассси Бивер.\nБошқа томондан АҚШнинг нафақат Афғонистон¸ балки¸ Марказий Осиëнинг Қирғизистон ва Ўзбекистон каби республикаларида ҳам ҳарбий базалари мавжуд. АҚШ Мудофаа вазирлиги расмийларининг айтишича¸ Америка аскарлари Қирғизистоннинг Манас ва Ўзбекистоннинг Хонобод базаларида номаълум муддатгача қолади. Ҳозирча Вашингтоннинг бу мамлакатлардан доимий ҳарбий база ташкил этишни сўрагани ҳақида хабар йўқ.


ЎзМТДП Навоий вилояти кенгаши томонидан сана муносабати билан маҳаллий ОАВ вакиллари иштирокида “Халқ ишончи олий бахт” мавзусида тадбир ташкил этилди.\nБугунги кунимизни оммавий ахборот воситаларисиз тасаввур этиш қийин. Юртимиз тараққиёти йўлидаги эзгу мақсадларни рўёбга чиқариш, умуминсоний қадриятларни қарор топтириш, халқимиз маънавиятини бойитиш соҳасидаги хайрли ишларда журналистларнинг муносиб хизмати бор. Холислик ва ҳаққонийлик, Ватан ва миллий манфаатларни ўз фаолияти мезони деб билган касб эгаларининг сўзлари ҳар бир инсон қалбига йўл топади.\nТадбирда ЎзМТДП дастур ва сайловолди Платформасида белгиланган мақсад-вазифалар доирасида олиб борилаётган ишлар ҳақида сўз юритилиб, бу жараёнларни тезкорлик ва холисона кенг жамоатчиликка етказишда ОАВлари ходимларининг алоҳида хизматлари эътироф этилди.\nСоҳага кўрсатилаётган ғамхўрлик натижасида, журналистларнинг касб малакаси ва маҳоратини ошириш, уларнинг меҳнатини моддий ва маънавий рағбатлантириш, масаласига доимий эътибор қаратилаяпти. Юртимизда фаолият кўрсатаётган телерадиоканаллар фаолиятига замонавий, рақамли ахборот технологиялари жорий этилмоқда. Босма нашрларнинг мазмун-моҳияти, сифатида туб ижобий ўзгаришлар кўзга ташланмоқда.\nМамлакатимизда оммавий ахборот воситаларини янада либераллаштириш, ахборот ва сўз эркинлигини таъминлашга қаратилган кенг қамровли ташкилий-ҳуқуқий чора-тадбирлар амалга оширилиб, самарали фаолият кўрсатишга қаратилган 10 дан зиёд қонун ҳужжатлари қабул қилинди.\nЮртимизда фуқароларнинг сўз эркинлигига доир ҳуқуқларини рўёбга чиқариш, шахс, жамият ва давлатнинг ахборот борасидаги хавфсизлигини таъминлаш, соҳа ходимларининг манфаатларини ҳимоялаш борасида барча ҳуқуқий асослар яратилган. Бу борада истиқлолимизнинг илк йиллариданоқ амалий ишларга қўл урилди. Унинг ҳуқуқий асослари Бош Қомусимизнинг 67-моддасида белгилаб берилди. Жумладан, унда шундай дейилади: “Оммавий ахборот воситалари эркиндир ва қонунга мувофиқ ишлайди. Улар ахборотнинг тўғрилиги учун белгиланган тартибда жавобгардирлар. Цензурага йўл қўйилмайди.”\nТадбирда бир гуруҳ ОАВ ходимларига партия вилоят кенгашининг “Ташаккурнома”си ва эсталик совғалари топширилди.


«Канонирлар», «тўпчилар», «Тhе Gunners»\nСер Жон Чипс Кесвик\n«Арсенал» жамоаси Англия премьер-лигасида иштирок этади. Жамоа 1866 йилда ташкил этилган. 13 марта Англия чемпиони бўлган. Англия кубогида эса 11 марта чемпион бўлган. Жамоа «Эмирейтс» стадионида ҳаракат қилади. Арена ўз бағрига 60 361 мухлисни сиғдира олади. «Арсенал» Англия премьер-лигасида энг узоқҳаракат қилиш бўйича рекорчи. 2012 йил якунларига кўра «Арсенал» жаҳоннинг энг қиммат клублари рейтингида тўртинчи ўринни эгаллади. Ўшанда Лондон суперклуби 1.3 миллиард долларга баҳоланган эди. Жамоани 1996 йилдан буён франциялик мураббий Арсен Венгер бошқариб келади. 2012 йил 17 августдан бошлаб жамоа сардори бельгиялик ҳимоячи Томас Вермален. У боғични Робин ван Персидан қабул қилиб олган эди.\n«Арсенал» 1886 йилда Лондоннинг жанубий-шарқида «Роял Арсенал» артиллерия заводи ишчилари томонидан ташкил қилинган. Бошида жамоа «Даял Скуер» деб номланган. «Арсенал» ўзининг биринчи ўйинини 1886 йилнинг 11 декабрида «Истерн Уондерс» жамоасига қарши ўтказади. Ўша ўйинда «тўпчилар» 6:0 ҳисобида ғалаба қозонишади. Икки ҳафта ўтиб футболчилар иштирокида мажлис ўтказилади ва жамоа номи «Роял Арсенал»га ўзгартирилади. Ўша мажлисда футбол ўйнаш учун жой ва клуб формаси танланади. «Ноттингем Форест»нинг собиқ футболчиси Фред Бирдсли қизил рангни танлайди ва ўшандан буён жамоанинг асосий либоси қизил рангда. «Арсенал» 1891 йилда профессионал даража олгач унинг номи «Вулиж Арсенал» деб ўзгартирилади. Мухлислар уни «Вулиж Редс» деб ҳам аташарди. Жамоа 1893 йилда илк марта футбол лигасида қатнашди ва бу натижага эришган биринчи жануб жамоаси бўлди.\n«Арсенал» 1904 йилда иккинчи дивизионда дебют қилди ва ўша йилдаёқ биринчи дивизионга чиқди. Лекин жамоа стадионининг узоқ масофада жойлашгани мухлислар ташрифининг кам бўлишига сабаб бўлди. Бу эса иқтисодий муаммоларга олиб келди. Натижада «Арсенал» яна иккинчи дивизионга тушиб кетди. 1913 йилда жамоа стадион қуриш учун Темза яқинидан ер сотиб олди. Кейинчалик ўша ерда «Хайбери» стадиони қурилди ва биласиз, 2006 йилгача жамоанинг уй аренаси бўлиб келди. 1914 йилга келиб жамоа номидан «Вулиж» сўзи олиб ташланди ва «Арсенал» деб атала бошланди. 1919 йилда «Арсенал» иккинчи дивизионда бешинчи ўринни эгаллади ва биринчи дивизионга чиқди. Ўшанда биринчи дивизиондаги жамоалар 20тадан 22тага оширишган эди. Биринчи дивизонда ўйнаш ҳуқуқига еттита жамоа эга эди. Улар орасида овоз бериш йўли билан «Арсенал» ҳам танлаб олинди. 1925 йилда «Арсенал»га Герберт Чепмен бош мураббий этиб тайинланди. Айнан шу мураббий қўл остида жамоа илк ютуқлари сари қадам ташлади. Ўша йилда ўйиндан ташқари ҳолат қоидаси киритилган эди. Чепмен офсайдга тушиб қолмасликнинг йўлларини топган биринчи мураббийлардан. Унинг қўл остида «Арсенал»да Алекс Жеймс ва Клифф Бастин каби футболчилар ўйнар эди.\n1925-1934 йиллар. Чепмен даври\nЧепмен жамоага келиши билан «Сандерленд» ҳужумчиси Бьюкенни сотиб олди ва у тезда жамоа сардорига айланди. Аввалги мураббий Лесли Найтон ҳам уни сотиб олмоқчи бўлган, лекин «Сандерленд» 7 минг фунт сўраган (ўша вақтда жуда катта пул бўлган) ва трансфер амалга ошмаган эди. 1925/26 йилги мавсумда «Арсенал» иккинчи лигада иккинчи ўринни эгаллади. Кейинги мавсумда жамоа Англия кубогининг финалигача борди, лекин ҳал қилувчи баҳсда «Кардифф Сити»га имкониятни бой берди. Ўйиндаги ягона голга дарвозабон Ден Луиснинг хатосидан унумли фойдаланган Хью Фергюсон муаллифлик қилган эди. 1929/30 йилги мавсумда келиб Чепменнинг ишлари ўз сўзини айта бошлади. «Арсенал» ўша мавсумда Англия кубогини қўлга киритди. Финалда Чепменнинг собиқ жамоаси «Хаддерсфилд» 2:0 ҳисобида мағлуб этилди. Жамоа мамлакат чемпионатида 14-ўринни эгаллади, лекин суперкубокда Англия чемпиони «Шеффилд Уенсдей» мағлуб этилди. Ўшандан «Арсенал»нинг Англия футболидаги ҳукмронлиги бошланди. Жамоа қарши қарши ҳужумлардан яхши фойдаланадиган ва тўп узатишларга тезлик киритиб ўйнайдиган бўлди. Ҳимоя марказида учта ҳимоячи ўйнарди, иккита қанотда эса вингерлар жуда фаол бўлишарди. Рақиб ҳужуми вақтида улар ортга қайтишар ва натижада бешта ҳимоячи рақибни қарши олар эди. Лекин жамоа ҳужумлари асосан марказдан ривожланарди. Асосий ҳужумлар марказий ярим ҳимоячи Герби Робертс орқали ривожланар эди. Қарши ҳужум вақтида иккита вингер энди қанотдан ҳужумга боришарди. Натижада бешта ҳужумчи ва иккита вингер билан қарши ҳужумлар жуда хавфли чиқарди. Чепменнинг тактикаси футболчилардан жуда катта жисмоний тайёргарлик талаб қиларди. Унинг ўйин услубини зерикарлиликда ҳам айбладилар. «Арсенал» 1930-1938 йилларда беш марта биринчи дивизионда чемпион бўлди ва икки марта Англия кубогини қўлга киритди. Чепмен эса 1934 йилда пневмониядан вафот этди.\n1934-1950 йиллар. Эллисон даври\nЧепмен оламдан ўтгандан кейин жамоадаги мураббийлик бўлиниб олинди. Жорж Эллисон ташкилий ишларга жавоб берар эди. Унинг раҳбарлигини «Хайбери» ўша вақтдаги энг замонавий стадионлардан бирига айланди. Эллисон янги футболчиларни таклиф қилиш билан ҳам шуғулланди. У жамоага Тед Дрейкни олиб келди. Дрейк 1934/35 йилги мавсумда 41 ўйинда 42та гол урди. Жорж Эллисон 1946/47 йилги мавсум якунида «Арсенал»дан кетди. Унинг ўринини Том Уиттакер эгаллади. Жамоа қийин дамларни бошдан ўтказди. Ўша мавсумда «Арсенал» чемпионатда 13-ўринни эгаллади. Жамоанинг асосий таркибидаги 9 футболчи иккинчи жаҳон урушида ҳалок бўлишди. Бастин ва Дрейклар футболдан кетишди. Уиттакер жамоа ўйинини ўзгартирди ва «Арсенал» эндиликда ҳимоявий ўйин кўрсата бошлади. Жамоа қария футболчилар Жо Мерсер, Рони Руку, Лес Комптонлар хизмати билан яна биринчи дивизионда чемпион бўлди. Рони Рук 33та гол урди ва урушдан кейинги чемпионатлар рекорчисига айланди. 1949/50 йилги мавсумда «Арсенал» Англия кубогини қўлга киритди.\n1951/52 йилги мавсумда жамоа олтин дубл қайд этиш имконига эга бўлганди, лекин жуда кўп футболчиларнинг жароҳати бунга йўл қўймади. Жамоа бир юқорилаб кетарди, бир пасайиб. Умуман олганда, бир хил ўйин кўрсатмас эди. 1966 йилда Берти Ми менежер бўлди. У ҳеч қачон футбол ўйнамаган ва мураббийлик тажрибаси ҳам йўқ эди, шунинг учун раҳбариятнинг бу қаророни кўпчилик қоралади. Лекин Ми жамоага профессионалликни олиб кирди. У ҳимояда тажрибали ва ёши катта футболчиларга ишонар, ҳужумда эса ёш футболчиларни ўйнатар эди. «Арсенал» 1970 йилда Ярмарка кубогини қўлга киритди.1988/89 йилги мавсумда «Арсенал» 18 йиллик танаффусдан кейин Англия чемпиони бўлди. Ўша мавсумда чемпионлик учун «Ливерпуль» билан жуда жиддий кураш кечган эди. Ҳал қилувчи ўйинда «Ливерпуль» майдонида охирги турда кечди. «Арсенал» унгача 14 йил давомида «Энфильд»да ғалаба қозона олмаётган эди. Ўша ўйинда «Арсенал»ни иккита тўп фарқи билан қозонилган ғалаба қониқтирар эди. Ўйинда ҳисобни 52-дақиқада «Арсенал» аъзоаси Алан Смит очди. «Арсенал»га яна битта гол керак эди, лекин 90-дақиқача «тўпчилар» гол ура олишмади. Ҳакам томонидан қўшиб берилган иккинчи дақиқада Алан Смитдан тўпни қабул қилиб олган ёш ҳужумчи Майкл Томас гол урди ва жамоасига чемпионликни олиб келди. Кейинги йил «Ливерпуль» чемпионликни қайтиб олди, лекин яна бир йил ўтиб «Арсенал» Англияда тенгсиз бўлди. 1994 йилда «Арсенал» лига кубоги ва Англияда кубогида бир вақтнинг ўзида ғалаба қозонган биринчи жамоа бўлди. Ўша йили жамоа кубок эгалари кубогида ҳам чемпион бўлди. Ўша мавсумдан кейин Грем бош мураббийликдан олинди ва унинг ўринини Брюс Риок эгаллади, лекин у ҳам ҳеч нимага эриша олмади ва жамоадан кетди.\n1996 - ... Арсен Венгер даври\n1996 йилда «Арсенал» бош мураббийи этиб Арсен Венгер тайинланди. Бу жуда кўпчилик учун кутилмаган бўлди. Арсен ким? деган савол оммавийлашиб кетди. Ўша вақтда мураббий Японияда ишлар эди ва у ҳақда кўпчилик эшитмаганди. Ҳеч ким унинг клуб тарихидаги энг зўр мураббий бўлишини кутмаган эди. Унинг илк иши Деннис Беркампни сотиб олиш бўлди. Венгер «Арсенал»нинг зерикарли ва ҳимоявий ўйинидан воз кечди ва жамоа ўйинига ҳужумкорликни олиб кирди. Венгернинг «Арсенал»и иккинчи йилдаёқ дублга эришди. Биринчи даврадан кейин жамоа «МЮ»дан 12 очко ортда қолаётган эди, лекин қолган ўйинларнинг 15тасида ғалаба қозонган «Арсенал» атиги учта ўйинда дуранг ўйнади. Шу тариқа лондонликлар тарихида Арсен Венгер Англия чемпиони бўлган илк хорижлик мураббий бўлди. Венгер билан жамоага французлар оқиб кела бошлади. 1999 йилда жамоанинг етакчи ҳужумчиси Николья Анелька «Реал»га ўтиб кетди. Унинг ўрнини эса Тьерри Анри эгаллади. Анри вақт ўтиб жамоанинг рамзига айланди. Анри билан бирга жамоага Силвен Вилтор ҳамда Робер Пиреслар келишди. 2001/2002 йилги мавсумда жамоа навбатдаги олтин дублни қайд этди. Лекин жамоанинг энг юқори чўққиси 2003/2004 йилги мавсумга тўғри келди. Ўша мавсумда премьер-лигада бирор марта ҳам мағлуб бўлмади. Мағлубиятсиз ўйинлар сони эса кетма-кет 49тага етди. Бу Англия рекорди бўлиб турибди. 2004 йилда жамоа голландиялик ёш футболчи Робин ван Перси келиб қўшилди. 2005 йилда «Арсенал» Англия кубогини қўлга киритди ва ўша ғалабадан кейин 9 йил давомида ҳеч нима ютмади. Хабарингиз бор, 2013/2014 йилги мавсумда жамоа яна кубокни қўлга киритди. 2006 йил «Арсенал» чемпионлар лигасининг финалигача борди, лекин финалда «Барселона»га имониятни бой берди. Ўша мавсумдан кейин жамоа «Хайбери»дан кетди ва янги «Эмирейтс» стадионга кўчиб ўтди.\nЯнги стадиондаги биринчи мавсум унчалик омадли ўтмади. Жамоа чемпионатда тўртинчи бўлди ва кубок финалида имкониятни бой берди. Таркиб сезилари ёшартирилди. Робер Пирес, Сол Кембелл, Эшли Коул, ва Деннис Беркамплар кетишди. Уларнинг ўрнини Томаш Росицки, Тео Уолкотт, Матьё Фламини, Эммануэль Адебайор ва Сеск Фабрегаслар тўлдиришди. Фабрегас ёш бўлишига қарамай жамоа етакчисига айланди. 2007/08 йилги мавсумда жамоани Тьерри Анре тарк этди. У «Барселона»га ўтиб кетди. Ўша мавсумда жамоа 25 ўйинни мағлубиятсиз ўтказди ва узоқ вақт чемпионатда етакчилик қилди. Лекин етакчиларнинг жароҳати сабаб «Арсенал» чемпионатда учинчи бўлди. 2009 йилда жамоа чемпионлар лигасининг ярим финалигача борди ва чемпионатда иккинчи бўлди. Жамоа Андрей Аршавин, Самир Насри каби футболчиларни сотиб олди. Ван Персининг ҳам ўйинлар очилди ва ҳужумчи 20та гол билан жамоа тўпурари бўлди. 2009/10 йилги мавсумда «Арсенал» чемпионатда учинчи бўлди, чемпионлар лигаси чорак финалидаги «Барселона»га қарши ўйинлар барчанинг ёдида қолди. Кейинчалик жамоани яна бир қатор етакчилар тарк этишди ва Венгер яна янги жамоа тузишга мажбур бўлди. Фабрегас, Сонг, ван Перси, Насри, Клиши, Эббуе каби ўйинчилар кетиб, «Арсенал»га Микел Артета, Алекс Окслайд-Чемберлен, Оливье Жиру, Санти Касорла ва Месут Ўзил каби юлдузлар келишди.\nОртда қолган мавсумда жамоа узоқ йиллик қуруқ серияга якун ясаб Англия кубогини қўлга киритди. Финалда «Халл Сити» мағлуб этилди. «Арсенал» Англия чемпионатида жуда узоқ вақт биринчи ўринда келди, лекин яна ўша жароҳатлар сабаб жамоа мусобақани тўртинчи бўлиб якунлади ва чемпионлар лигасига йўл олди.\n6 Вулверҳэмптон 29 43\n2 Айнтрахт Франкфурт 6 9\n4 Гимарайнш 6 5\n00:45 Портсмут 0:2 Арсенал\n00:45 Челси 2:0 Ливерпуль\n01:00 Рединг 1:2 Шеффилд Юнайтед\n01:00 Вест Бромвич 2:3 Ньюкасл\n00:45 Лестер 1:0 Бирмингем\n00:45 Шеффилд Уэнсдей 0:1 Манчестер Сити\n00:45 Тоттенҳэм 2:3 Норвич Сити\n00:45 Дерби Каунти 0:3 Ман. Юнайтед\n00:45 Астон Вилла 5:0 Ливерпуль\n00:45 Оксфорд 1:3 Манчестер Сити\n00:45 Эвертон 2:2 Лестер\n01:00 Ман. Юнайтед 3:0 Колчестер\n01:00 Ман. Юнайтед 1:3 Манчестер Сити\n01:00 Лестер 1:1 Астон Вилла\n00:45 Астон Вилла 2:1 Лестер\n00:45 Манчестер Сити 0:1 Ман. Юнайтед\n21:30 Манчестер Сити 2:1 Астон Вилла\n07.03.2020. АПЛ. 29-тур.


«Ҳозирги инқироз даврида компанияларга эмас, аҳолига пул тарқатиш самаралироқ» – Беҳзод Ҳошимов\nИнқироздан чиқиш учун одамларга ҳукумат томонидан пул тарқатилиши – иқтисодий занжир қайта жонланишига олиб келади, деб ҳисоблайди иқтисодчи Беҳзод Ҳошимов.\nИнқироз қанча вақт давом этади?\nКузатилаётган иқтисодий инқироз қанча муддатга чўзилиши мумкинлиги ҳақидаги саволга Ҳошимов қуйидагича жавоб берди.\n«Биринчидан, касаллик тез тугаса, инқироз ҳам тез тугаши эҳтимоли баланд. Иккинчидан, бу ҳукуматлар ва жамиятларнинг хатти-ҳаракатларига боғлиқ. Инқироздан тезроқ чиқиб кетишга йўналтирилган иқтисодий сиёсат тўғри бўлса, инқироздан тезроқ чиқилади. Агар [иқтисодий сиёсат] нотўғри бўлса, пул нотўғри йўналтирилса, бу жараён албатта секинроқ бўлади.\nБу инсонлар ва ҳукуматларнинг хатти-ҳаракатларига боғлиқ. Шунинг учун 3 ой, 6 ой ёки 1 йилда ўтаркан, дейиш ғалати. Чунки мен улар қандай ҳаракат қилишларини билмайман. Бу худди карта ўйинига ўхшайди», – деди Беҳзод Ҳошимов.\n«Бу инқироз жуда ноёб»\nУнинг таъкидича, ҳозиргидек иқтисодий инқирозлар тарихда кўп ҳам кузатилмаган.\n«Иқтисодий инқирозлар [одатда] талаб ёки таклиф масалаларидан бошланади. Масалан, 2008 йил дунё молиявий инқирозининг сабаблари АҚШдаги инвест банклар нотўғри қоғозларни сотиб, уй ва кўчмас мулк бозорини қулатган. Ундан кейин домино эффектига қолган бозорлар ҳам қулашни бошлаган. Умумий талаб пасайган. Компаниялар инқироз туфайли инвестиция қилишни тўхтатган, шу сабабли ҳамма нарса тўхтаган. Инсонлар пулларини жамғаришни бошлаган. Бу эса инқирозга олиб келган», – деди Ҳошимов.\nИқтисодчининг тушунтиришича, коронавирус туфайли юзага келган жорий инқироз мураккаб инқироз ҳисобланади.\n«Ҳозир бизда ҳам талаб, ҳам таклиф қисқаряпти. Биз онгли равишда иқтисодни ишлаб чиқаришдан «ўчириб қўйяпмиз». Ҳам талаб, ҳам таклифнинг бирга тушиши инсоният тарихида жуда камдан кам бўлган нарса.\nМасалан, урушларда ҳам талаб кўп бўлган. Чунки ҳукумат ҳарбий соҳа учун ишлаб чиқаришни давом эттирган. Шунинг учун ҳам уруш вақтида [бир вақтнинг ўзида] ҳам талаб, ҳам таклиф тушиб кетмаган», – дейди у.\nКризис пайтида иқтисодий сиёсат қандай бўлиши керак?\nОлимнинг ҳисоблашича, жорий иқтисодий инқироздаги тўғри иқтисодий сиёсат икки мақсадга эга бўлиши керак.\n«Биринчиси, ҳозирги иқтисодий инқирозда қийналиб қолган инсонларнинг чиқиб кетишига ёрдам берадиган, яъни тўғридан тўғри моддий ёрдам бериш, оддий қилиб айтганда нақд пул тарқатиш. Инсонлар ўлиб кетмаслиги ёки молиявий қийин аҳволга тушиб кетмаслигини таъминлашимиз керак.\nИккинчиси – жами иқтисодиёт ўсиб кетиши таъминланиши керак.\nКўп мамлакатлар қўллаётган методлардан бири – ўз халқига, инсонларга пул тарқатиш. Агар ҳукумат одамларга пул тарқатса, улар олган пулини харажат қилади. Улар харажат қилгани натижасида иқтисодиёт ҳам ўз ўрнига тушиб кетади.\nОддий қилиб айтсак: карантин тугаган ҳам, одамларда жамғарма, пул йўқ. Одамларда пул бўлмаса, улар ҳеч нарса сотиб олишолмайди. Бу дегани сотувчилар ҳам камаяди», – дейди Ҳошимов.\nУнинг таъкидича, одамларга давлат томонидан пул тарқатилса, улар пулни ишлаб чиқарилган маҳсулот ва хизматлар учун сарфлайди. Натижада жамиятдаги иқтисодий занжир қайтадан «ёқилади». Агар ҳеч кимда пул бўлмаса, ҳеч ким даромад ололмайди, оиласини боқа олмайди.\n«Давлатнинг аҳолига пул бериши чўғни ёқиб юборишдек гап. Бироз кутилса, чўғ ёниб кетиши мумкин, тезроқ ёқиш учун нақд пул ташлаб уни ёқишнинг иложи бор», – деди Ҳошимов.\n«Компанияларга пул тарқатиш тўғри эмас»\nУ жорий инқироздан чиқишда давлат томонидан компанияларга тўғридан тўғри пул беришни тўғри бўлмаган сиёсат, деб ҳисоблайди.\n«АҚШда ҳам бу айтиляпти. Компанияларга тўғридан тўғри пул бериш иккита сабабга кўра нотўғри бўлиши мумкин.\nБиринчиси, агар ҳукумат пулни ўзи тарқатса, бу коррупция ва ёмон иллатларга олиб келиши мумкин. Чунки қайси компаниялар кўпроқ пулга даъвогар? Ўн миллион сўм йўқотган компаниями ёки юз миллион сўм йўқотган компаниями? Ҳукумат буни адолатли тарқатиши жуда қийин. Чунки юз минглаб компаниялар бор.\nИккинчиси, қарзлари бор давлат компаниялари бор. Улар чет элдан қарз олишган. Уни қайтариш керак. Агар пуллар уларга йўналтириладиган бўлса, у қарзини тўлаб юборади, лекин иқтисодиёт оёққа туриб олиши учун унчалик самарадор пул бўлмайди.\nХудди шу пулни аҳолига берсак, ўша чўғ занжири тезроқ ўз жойига тушиб кетади. Шунинг учун тўғрироғи инсонларнинг қўлига пул бериш бўлади», – деди Беҳзод Ҳошимов.\nМаълумот учун, АҚШ, Япония, Сингапур каби мамлакатларда инқироз туфайли аҳоли қўлига маълум миқдорда пул берилмоқда.\nАввалроқ Жаҳон банки 2020 йил Ўзбекистон иқтисодиётида сўнгги 25 йилликдаги энг паст ўсиш суръати қайд этилишини прогноз қилганди.


Ғийбатдан тийилишнинг фойдалари | Azon.uz - Ахборот-таҳлилий портал\n848 02:00 14.05.2020\nАллоҳ таоло учун ғийбатни тарк этган киши улуғ мартабаларга эришади. Қуйида ғийбатни тарк этиш ва тилни одамлар шикоятидан тийишдаги фойдаларни санаб ўтамиз.\nБиринчи фойда: Мусулмонлар гўштини ейишдан сақланиш.\nҒийбат қилиш мусулмонинг гўштини ейиш билан баробар экани юқорида кўп маротаба зикр этилди.\nҲикоя: Росулуллоҳ соллаллоҳу алайҳи ва саллам: «Ҳилол қилинглар, яьни тишларингиз орасини бирор нарса билан тозалаб ташланглар», дедилар. Улар: «Эй Аллоҳни Набийси, биз бугун бирор таом емадик», дейишди. Расулуллоҳ соллаллоҳу алайҳи ва саллам: «Мен сизларнинг тишларингиз орасида фалончининг гўштини кўряпман», дедилар. Дарҳақиқат улар айтилган ўша кишини ғийбат қилган эдилар.\nИккинчи фойда. Зино гуноҳига баробар келадиган гуноҳдан сақланиш.\nҒийбат зинодан-да ёмонроқдир. Чунончи, бу ҳақда жуда кўп ҳадислар юқорида келтирилди. Қуйидаги ҳикоя ҳам ўшаларни тўлдиради.\nҲикоя: Расулуллоҳ соллаллоҳу алайҳи ва саллам айтдилар:"Рибонинг етмиш нечта ҳам тури бор. Уларнинг энг енгили киши исломда ўз онаси билан зино қилгани каби бўлади.Рибонинг бир дирҳами ўттиз бешта зинодан ёмонроқдир. Рибонинг энг ёмони киши мусулмон биродарининг обрўсини тўкишидир".\nУчинчи фойда. Рўзани бузулмаслиги.\nҒийбат рўзани фосид қилувчи амалдир. Чунончи, у юқорида зикр этилди. Қуйидаги ҳикоя ҳам шу маънога далолат қилади.\nҲикоя: Бир киши рамазон ойида қон олдирди. Ўша ҳолатда у қон олувчи билан биргаликда бошқа бировни ғийбат қилишди. Ўша жойдан Пайғамбаримиз соллаллоҳу алайҳи ва саллам: "Қон олувчи ва қон олдирувчининг рўзаси бузилди", дедилар.\nЭслатма: Бу сатрлар муаллифи айтади: Баъзилар наздида рўзада қон олдириш билан олувчининг ҳам, олдирувчининг ҳам рўзаси бузилади. Уларнинг далили юқоридаги ҳадиси шарифдир. Аммо Байҳақий ривоят қилишига кўра, қон олувчи ва қон олдирувчининг рўзаси бузилишига уларнинг рўза ҳолатида ғийбат қилгани сабаб бўлган. Яъни уларнинг рўзаси қон олдириш сабабидан эмас, балки қон олдирётган вақтида ғийбат қилгани сабабидан бузилган. Агар шундай бўлса, "Қон олдириш билан рўза очилади", дейдиган кишиларга бу ҳадис далил бўлмай қолади. Ҳанафий мазҳабига кўра ғийбат сабабидан кишининг рўзаси очилмайди. Лекин, у одам рўзасининг савобидан бебаҳра қолади.\n«Ғийбат ўзи нима?» китобидан\nҒийбат Ғийбат ўзи нима? Махсус Илм фойдали илм\n1066 10:30 30.04.2020\nКимларни ғийбат қилиш мумкин?\n2404 05:30 26.04.2020\n468 06:43 18.04.2020\n887 06:30 14.04.2020


АҚШ янги Perseverance марсоходини учирди. У Марснинг ўтмишдаги ҳаёт изларини қидиради (видео) - Zamin.uz\nШунингдек, биринчи бор Марсга синов вертолёт дрони етказилади. Ҳозирга қадар Марсга оид бирор миссияда атмосферада учишга қодир аппаратлардан фойдаланилмаган. Дрон ёрдамида шу турдаги парвозлар технологиясини яратиш режалаштирилган. “Замин” янгиликларини “Инстаграм”да кузатиб боринг\n18-08-2017, 16:02, Дунё\n28-09-2016, 16:01, Дунё\n28-09-2015, 17:32, Дунё


Совунфуруш шахснинг “онлайн ови” юришмади\nКоронавирус пандемияси сабабли мамлакатимизда эълон қилинган карантин даврида айрим шахслар томонидан сифати кафолатланмаган озиқ-овқат ва тиббий-гигиеник воситаларнинг ноқонуний савдосини йўлга қўйиш ҳолатлари учрамоқда.\nДавлат солиқ хизмати ходимлари олиб борган мониторинг тадбирларда 1985 йилда туғилган фуқаро Р.С. Зангиота тумани, Эшонгузар маҳалласида ҳеч қандай ҳужжатларсиз, белгиланган тартибда Давлат рўйхатидан ўтмасдан “DAFF” номли атир совуни савдоси билан шуғулланаётгани аниқланди.\nНазорат тадбирида, фуқаро Р.С. “OLX” сайти орқали берилган буюртма асосида “DAFF” атир совунини бир донасини 3100 сўмдан сотганлиги маълум бўлди.\nМазкур ҳолат тегишли тартибда далолатнома орқали расмийлаштирилиб, фуқаро Р.С.дан 2112 дона 6547200 сўмлик “DAFF” атир совуни масала қонуний ҳал бўлгунга қадар вақтинчалик ДСИ ихтиёрига олинди.\nИстеъмолчиларнинг ҳуқуқларини ҳимоя қилиш ва нарх-навонинг сунъий равишда оширилишини олдини олиш мақсадида ўтказилаётган бу каби тадбирлар республикамизнинг барча шаҳар ва туманларида ўтказилмоқда.


"Chust Textile" фабрикасида логотипларни ва расмларни тушириш, трафарет графикаси\nHome \_ Бизнинг фабрикаларимиз \_ «Боғи Эрам» фабрикаси \_ Трафарет графикаси цехи\nТрафарет графикаси – оддий нарсаларни ноёб ва бетакрор қилиш имконияти. Бўёқлар ёрқинлиги, тушириладиган тасвирнинг сифатлилиги, ноодатий тузилиш – бу борада трафарет чоп этиш усулига тенг келадигани йўқ.\n«Chust Textile» компаниясининг трафарет графикаси цехи энг яхши трафарет станокларига эга. Замонавий асбоб-ускуналар бизга ҳар бир мижознинг истакларини қондиришга имкон беради.\nБиз исталган газлама ва бўёқ билан ишлай оламиз, матодаги катта майдонга мураккаб намуналарнинг туширилишини амалга оширамиз ва жараённинг барча босқичларини қатъий назорат қиламиз. Биз материални қизғанмай, фақат энг яхшиларидан фойдаланамиз. Трикотаж маҳсулотларига туширилган расм ва логотиплар узоқ вақт давомида ўз ранги ва шаклини сақлаб қолади.\nФирмамизда фаолият кўрсатувчи малакали мутахассислар трафаретли чоп этиш соҳасида катта тажрибага эгадирлар.\nБизга ишониш – энг яхшисига эга бўлиш дегани\n«Chust Textile» – бу замонавий ишлаб чиқариш компанияси. Бизники каби маҳсулотни рақобатчиларимиздан топа олмайсиз:\nчоп этишнинг юқори сифати;\nишлаб чиқариш жараёнининг ўзимизники эканлиги билан таъминланадиган ҳамёнбоп нархлар.\nROQ замонавий ускунасининг мавжудлиги фабриканинг трафарет графикаси цехига катта ҳажмдаги футболка, толстовка, майка ва бошқа маҳсулотларга (зарурат мавжуд бўлганда андазада ҳам) барча турдаги тасвирларни тушириб бериш имкониятини беради.


26 ноябрь, 2021, 21:04\nТеглар:Суперлига | Пахтакор | Бунёдкор | АГМК | Сўғдиёна | Насаф | Локомотив | Навбаҳор ФК | Қўқон-1912 | Турон | Андижон | Қизилқум | Металлург | Сурхон | Машъал\nОхирги тур олдидан.\nСуперлигада охирги тур. Деярли кўп масала ҳал қилиниб бўлган-а? Чемпион номи аниқ, Суперлигани тарк этган клублар аниқ. Яна нимаси қизиқ? Фақат “Пахтакор”дан кейин иккинчи ва учинчи ўрин эгалари ҳали номаълум. Шу боис, АГМК – “Сўғдиёна” ўйини чинакам финалга айланади.\n“Насаф”нинг “Локомотив”га қарши ўйини ҳам эътибор марказида бўлади. Барча ўйинлар 15:00 да бошланади. Собиқ футболчи, айни пайтда “Навбаҳор” футбол мактаби директори сифатида ишлаб келаётган Санжар Асқаралиев тур олдидан қуйидагиларни айтди.\n- Менинг назаримда, бу ўйин дуранг бўлади. “Пахтакор” ҳозир яхши спорт формасида. “Бунёдкор” ҳам осонликча ютқазиб қўймайди. Боз устига улар ўз майдонида ўйнайди. Шуларни ҳисобга олиб, жамоаларнинг кучи тенг келади, деб ўйлаяпман. Имкониятлари 50х50. Бундан олдин иккала клуб Ўзбекистон Кубоги ярим финалида учрашди. Кўрдингиз, ўша ўйинда ҳам 90 дақиқа дуранг бўлди. “Бунёдкор” ҳам, “Пахтакор” ҳам яхши жамоа. Улар албатта ғалаба учун курашади. Аммо клублар биринчи навбатда, дарвозаси дахлсизлигини сақлашга ҳаракат қилади.\n“Сурхон” – “Машъал”\n- “Сурхон” “Машъал”ни 1:0 га ютади. Нимага деганда, “Сурхон” охирги учрашувларда яхши ўйинлар кўрсатяпти. Бунинг устига термизликлар ўз майдонида тўп суради. Охирги турда мухлислари кўз ўнгида ўйнаб, ғалаба учун курашади. Шу сабабдан майдон эгаларида имконият кўпроқ. “Машъал”га қийин бўлади. Барибир “Сурхон” ўз уйида охирги ўйинини ўтказади ва эшикни яхши ёпиб кетай, дейди-да!\n- Менинг фикримча, бу учрашувда “Қизилқум” ютиши керак. Бу жамоа айниқса, иккинчи даврада кўп очко йўқотди. Охирги турда ҳеч бўлмаганда “Металлург”ни ютиш орқали бироз юқорига кўтарилишга ҳаракат қилади. Навоийлик ишқибозларни ғалаба билан хурсанд қилишса керак. Ушбу учрашувда кўпроқ “Қизилқум”нинг ютишига ишоняпман. “Металлург”ни кўрдингиз, чемпионатни бир текисда ўтказа олмади. Ҳатто, Суперлигадан тушиб кетишига бир баҳя қолди.\n- “Навбаҳор” жамоаси ҳозирда ўйинини топиб олган. Қолаверса, бу охирги учрашув. Кеча вилоят ҳокими ҳам келиб кетди. “Навбаҳор” ўз уйида ютади деб ўйлайман. Охирги ўйинда ишқибозларига ғалабани туҳфа қилишмоқчи. Самвел Бабаян бошчилигидаги клуб келаси йилга яхши жамоа шакллантириш ниятида ва улар “Қўқон-1912”ни ютишса керак. Дербида меҳмонларга қийин бўлади. Ҳисобга келсак, менимча, 1:0 ёки 2:1 бўлади. Йирик ҳисоб бўлмайди.\n- Бу яхши ўйин бўлади. Адашмасам, АГМК “Сўғдиёна”ни юта олмаётган экан, улар бу анъанани бузиш учун ғалабага ҳаракат қилади. Миржалол Қосимов жамоаси агар ўтган сафарги ўйинини кўрсата олса ютади. Менинг ўйлашимча ҳам, мезбонларда имконият кўпроқ. Тўғри, “Сўғдиёна”га ҳам уч очко жуда муҳим. Агар ғалаба қозонмаса, медаллардан қуруқ қолади. АГМК мағлубиятга учраса, пастга тушиб кетиши мумкин. Балки бундай жиддий қарама-қаршиликда дуранг ҳам бўлиши мумкин.\n- “Насаф”ни охирги ўйинларини кўрдик, барибир Рўзиқул Бердиевда яхши жамоа бор. “Локомотив”га келсак, охирги учрашувларда ютқазганидан кейин бош мураббийи ҳам кетди. Жамоа ўйинида пасайиш кузатилди. “Насаф” ўз уйида “Локомотив”га имконият қолдирмаса керак. Шу сабабли қаршиликларнинг ғалабасини тахмин қиляпман. Менимча, 2:0 ҳисоби бўлса керак. “Насаф” ҳам кумуш медал учун курашяпти. Ўз майдонидаги беллашувни қўлдан чиқариб юбормаслик учун ҳам қаттиқ ҳаракат қилади.\n“Турон” – “Андижон”\n- Иккала клуб ҳам Суперлигадан тушиб кетди. “Турон” ҳам, “Андижон” ҳам ўйин бўйича яхши ҳолатда эмас. “Турон” ўз майдонида мухлислари ва хўжайинлари олдида ўйнаб ғалаба қозонса керак, менимча. “Андижон” жамоаси ўтган сафар роса куч сарфлагани учун ҳам уларда пасайиш бор-да. Бу бефойда ўйин бўлади. Агар бу ким ютса қоладиган ўйин бўлганида унда бошқача бўларди. Аммо энди керакмас ўйин, деб ҳисоблайман. Иккала жамоа ҳам майдонга номига чиқади. Фақат “Турон”да бироз устунлик бор. Бу мухлислари олдида ўйнаши билан боғлиқ.


15:30 / 13.01.2019 4937 pdf Ўқиш режими + -\nКўринишидан ўғирланган ёки тортиб олинган молни сотиб олиш мумкинми?\nﯲ ﯳ ﯴ ﯵﯶ\n«Гуноҳ ва душманлик йўлида ҳамкорлик қилманг...» деб марҳамат қилган (Моида сураси, 2-оят).\nМусъаб ибн Муҳаммад мадиналик бир кишидан ривоят қилади:\n«Расулуллоҳ соллаллоҳу алайҳи васаллам: «Ким молнинг ўғирланганини билатуриб сотиб олса, гуноҳ ва орига шерик бўлибди», деганлар».\nБир киши бирор молни сотиб олганидан кейин унинг ўғирланган ёки тортиб олинганлиги маълум бўлса, байъни бекор қилиб, сотувчидан пулини қайтариб олишга ҳаққи бор.\nАллома Ибн Обидийннинг «Раддул муҳтор» китобида: «Сотиб олинган молнинг ҳалол эмаслиги, яъни ўғирланган ёки тортиб олинган эканлиги зоҳир бўлса, харидор сотувчидан пулини қайтариб олади», дейилган.\nАллома Косоний раҳматуллоҳи алайҳ: «Ўғри ўғирланган молни бирор кишига сотса ёки қайсидир йўл билан (ҳадя) мулк қилиб бер-са, у йўқ бўлиб кетмасдан турган бўлса, ўғирлатган киши уни тортиб олишга ҳақлидир. Чунки у ўзининг мулки ҳисобланади. Харидор эса сотувчи ўғридан пулини қайтариб олади», деган.\nКишининг қони ва обрўсини тўкиш ҳаром бўлганидек, ноҳақдан унинг молига қўл чўзиш ҳам ҳаромдир. Шариатимиз ватани ҳимоясида вафот этган кишиларни шаҳид санаганидек, моли ҳимоясида вафот этган кишиларни ҳам шаҳид қаторига қўшган.\nРасулуллоҳ соллаллоҳу алайҳи васаллам: «Молининг ҳимоясида вафот этган киши шаҳиддир», деганлар.\nБундан кўриниб турибдики, бировнинг молини ноҳақдан тортиб олиш унинг жонини олишга тенгдир. Валлоҳу аълам.\n17:10 / 13.01.2019 2531\n1123 17:06 / 03 июнь\n1192 12:00 / 12.05.2019\n8007 11:05 / 11.08.2019\n1385 19:00 / 22 июнь


Маҳалланинг янги қиёфаси / ADOLAT ижтимоий-сиесий газетаси\nВатанимизнинг барча гўшалари каби Тўрақўрғон туманида ҳам Мустақилликнинг 27 йиллиги кўтаринки руҳда нишонланди. Анъанага кўра байрам арафасида кўплаб янги турар жойлар, маданий-маиший бинолар, ишлаб чиқариш объектлари қуриб битказилди ва фойдаланишга топширилди. Айниқса, йирик аҳоли пунктларидан ҳисобланган Оқтошда “Обод қишлоқ” дастури доирасида кенг кўламли бунёдкорлик ишлари амалга оширилди.\n— Маҳалламизда 3100 нафардан ортиқ аҳоли истиқомат қилади, — дейди “Оқтош” маҳалла фуқаролар йиғини раиси Валижон Сатторов. — Қурилиш ишлари шу йилнинг апрель ойида бошланган эди. Қисқа муддатда шунчалик кўп ўзгариш бўлдики, яқин орада бу ерга келмаган одам ҳайратга тушиши турган гап. Энг муҳим жиҳати, барча ўзгаришлар аҳоли турмуш фаровонлигини оширишга хизмат қилади. Шу боис давлатимиз томонидан мазкур масалага эътибор берилаётганидан барча мамнун бўлмоқда.\nМаҳалла марказини айлансангиз, бу фикрларнинг амалий ифодасини кўриб, кўзингиз қувнайди. Бу ерда олтита кўп қаватли уй бор эди. Ўтган асрнинг олтмишинчи йилларида тикланган бу бинолар кейинги пайтда анча хароб ҳолатга тушиб қолганди. Қурувчиларнинг меҳнати билан қисқа муддатда уларнинг қиёфаси бутунлай ўзгарди. Хусусан, уйларнинг том қисми янгиланди, энди ёмғир-қор ёққанда ҳам чакка ўтмайди. Барча электр симлари алмаштирилди, табиий газ тармоғи тикланди ва ишга туширилди. Ичимлик суви қувурлари янгиланди.\nМаҳаллада намунали лойиҳалар асосида қурилган арзон уйлардан иборат янги кўча пайдо бўлди. Ҳар бири икки сотихли ҳовлига эга бўлган 16 та шундай уйга кўчиб кирганлардан бири Алижон Ҳотамовдир. II гуруҳ ногирони ҳамда оиласи кам таъминланган эканлиги эътиборга олиниб, А.Ҳотамов янги уйга эҳтиёжмандлар рўйхатига киритилганди.\n— Ҳозиргача оилам билан қийин шароитда яшаб келдик, — дейди янги уй соҳиби А.Ҳотамов. — Давлатимизнинг эътибори туфайли шундай шинам уй-жойга эга бўлдик. Барча шарт-шароитлар яратилган. Хоналар кенг ва ёруғ. Биз бундан жуда хурсандмиз.\nИшсизлик маҳалла учун энг долзарб муаммолардан бири эди. Бу соҳада ҳам қатор ишлар бажарилди. Бунга собиқ “Деҳқонмаштаъминот” корхонаси ўрнида фаолият юритишга киришган “Боғишамол ҳаёт” масъулияти чекланган жамиятига қарашли тикув-трикотаж маҳсулотларн фабрикасини мисол келтириш мумкин. Ташландиқ бинонинг иккинчи қавати тўлиқ таъмирланиб, бу ерда замонавий ишлаб чиқариш цехлари иш бошлади.\nҲозир янги корхонада 35 киши меҳнат қилмоқда. Уларнинг аксарияти яқингача фақатгина уй бекалари эди. Эндиликда улар юқори унумли дастгоҳларни бошқариб, ўз оиласи ва элимиз фаровонлиги учун меҳнат қилмоқда. Яхшигина маош, ишхонада корхона ҳисобидан тушлик — буларнинг ҳаммаси чеварларга маъқул тушмоқда. Яна бир қулай томони — фабрика ишчиларнинг уйларига яқинлиги учун бориб-келишга харажат қилинмайди.\nДарвоқе, бу тадбиркор Акрамжон Абдураҳмонов томонидан ишлаб чиқилган лойиҳанинг биринчи қисмидир. Режага мувофиқ корхонага жами 5,2 миллиард сўм сармоя йўналтириш кўзда тутилган. Иккинчи босқичда яна 35 киши иш билан таъминланади. Келгуси йили ниҳоясига етадиган учинчи босқич туфайли эса корхонада яна эллик киши ишга жойлашиш имконига эга бўлади. Мазкур корхонани шу атрофдаги ҳудудда барпо этиладиган кичик саноат зонасининг дебочаси дейиш мумкин. Айни пайтда жами 30 та лойиҳа устида иш бошланган. Уларнинг барчаси ишга тушса, мингдан ортиқ янги иш ўрни вужудга келади. Бу эса бандлик муаммосининг ҳал этилишига салмоқли ҳисса бўлиб қўшилади.\nМаҳаллада “Обод қишлоқ” дастурининг амалга оширилишида яна бир қатор хусусий тадбиркорлар фаол иштирок этдилар. Масалан, Хуршид Абдураҳмонов автомобилларга техник хизмат кўрсатиш шохобчаси барпо этди. Бу ерда маҳаллий ёшлардан беш нафари ишга жойлашди. Абдуғаффор Парпиев эса 18 кишини иш билан таъминлаган икки қаватли савдо ва маиший хизмат мажмуасини қуриб битказди. Маҳаллада янги дўкон, қассобхона, новвойхона, қандолатчилик цехлари фаолият кўрсата бошлади.\n— Партиямиз лойиҳалари доирасида аҳоли билан жуда кўп учрашув, мулоқот ва давра суҳбатлари ўтказмоқдамиз, — дейди Ўзбекистон “Адолат” СДП Тўрақўрғон туман кенгаши раиси Муқаддас Аҳматова. — Ана шу тадбирларда қишлоқларимизда бўлаётган ўзгаришлар тўғрисида ҳам атрофлича сўз юритаяпмиз.\nТаъкидлаш жоизки, бундай бунёдкорлик ишларига бир қатор сафдошларимиз ҳам ўз ҳиссасини қўшиб келмоқда.


“Ёлғон”чини фош этамиз – "Тасвир" нашриёт уйи\nҲали ҳеч бир ота-она фарзанди илк бор ёлғон гапирганида бундан қочиб кетишнинг уддасидан чиқа олмаган. Бу каби вазиятлар ота-оналарга изтиробли ҳиссиётни “ҳадя этиши” билан бирга бир вақтнинг ўзида юракларда хавотирни уйғотади. Бола ёлғонни қаердан олади ва бунга қандай муносабатда бўлиш керак?\nБолага ёлғон гаплар қаердан келади?\nБу саволга жавобни қуйидаги бандлардан билиб олиш мумкин:\nТақлид. Бола ёлғон сўзлаб, ота-онасининг ҳулқига тақлид қилиши мумкин. Эътибор беринг, эҳтимол, сиз ўзингиз фарзандингизнинг ёлғон гапиришига шароит яратиб бераётгандирсиз. Сотиб олган нарсангизнинг нархини турмуш ўртоғингиздан бекитиш мақсадида фарзандингиздан отасига бу ҳақда ҳеч нима демаслигини илтимос қиласиз. Бир сўз билан айтганда, бола ёлғон гапириш ёмонлигини сўзларингиздан уқиши мумкин.\nҚўрқув. Кўпинча болалар қилган ножўя ҳаракатларини яшириш мақсадида сизга ҳамма нарса ҳақида айтавермайди. Сабаби улар сизнинг жазолашингизни билиб, ўз айбини яширишга ёки ҳақиқатни ошкор этмасликка ҳаракат қилади.\nБолангиз ёлғон гапиргани фош этилганда, уни қаттиқ жазоламанг. Негаки, бундай йўл тутсангиз, фарзандингиз қаттиқ жазоланишини билиб, ҳақиқатни яшириш керак, деган (идишни синдирса ёки икки баҳо олса) фикр унинг миясига ўрнашиб қолади.\nТасаввурдаги “ўйин”. Шундай ҳолатлар бўладики, катталар ёлғонни бола фантазияси дея шунчаки қабул қилишади.\nМенга ёрдам керак. Такрорланадиган ёлғонда англаб бўлмас ҳаракат ҳамда ўзига эътибор қаратишга муҳтожлик яширинади.\nМеҳр ва қўллаб-қувватлаш. Бу ерда алоҳида эътибор талаб қилинади. Эҳтимол, сизнинг фарзандингизга бўлган қизиқишингиз (мақтов, унинг иштироки, муҳаббат сўзлари), қачонки, у бунга ўз муваффақиятлари билан эришганда пайдо бўлар. Фарзанд учун энг муҳими, ўзининг яхшилигини, қандайдир сабаб бўлмаса ҳам уни яхши кўришингизни эшитишдир.\nЁлғонга нисбатан бефарқ бўлманг. Яъни вазиятни ҳазилга бурманг;\nфарзандингизнинг кечирим сўрашига имкон беринг;\nболанинг ёлғон гапирганини сезган заҳотиёқ, ўзингизни бундан бехабардек тутиб, сўроқ-саволга ўтманг. Бу билан болани ёлғон орқали рост гапиришига тўсқинлик қилган бўласиз;\nжазо тариқасида уни ёқимли бўлган воситалардан (компьютерда ўтириш, ширинлик ейишдан ёки ўртоқлари билан ўйнашдан) маҳрум қилманг, балки вазиятни тўғрилашига имкон яратинг.\nБаъзан бола ёлғон эмас, тасаввурида рўй берадиган воқеалар ҳақида сўзлаган бўлиши ҳам мумкин. Ёлғон ва тасаввур орасидаги фарқни билиш осон. Ёлғоннинг асосий фарқи шундаки, агар бола гулдонни ўзи эмас, укаси ёки мушук синдирганлигини айтса, билингки, у ўзининг фойдасини кўзламоқда. Яъни айбни бошқага ағдариб ўзи “сувдан қуруқ” чиқмоқчи. Ёки кичкинтой соғлом бўлса-да, ўзини касалга солса, у ўзига кўпроқ эътибор қаратишни истайди. Бунинг учун болани уришиб бўлмайди, аксинча эркалатиб, унга етарлича вақт ажратсангиз бас.\n3-6 ёшгача бола ҳақиқий ҳаётни тасаввуридаги олам билан алмаштириб қўяди. Шунинг учун бу ёшдаги болаларни ёлғон гапиради деб ҳисоблаш эрта.\n6-12 ёшга келиб бола онгида ҳақиқий ҳаёт ва тасаввур орасида чегара пайдо бўлади. Бу ёшдаги боланинг гаплари ярми чин, ярми ёлғондан иборат бўлиши мумкин.\nИнсон беихтиёр безовталаниб кўзларини суҳбатдошидан олиб қочади, сўзларига ортиқча урғу беришга интилади, жойида ўтиролмайди, лабини тишлайди. Ёлғонни фош этишда бу белгилар сизга ёрдам берса, ажабмас.\nҲадеб боланинг камчилигини юзига айтиб, уни тергайверманг. Бу ҳолат такрорланаверса, у гапингизга қулоқ солмай қўяди. Унинг ҳаракатларидан хурсанд бўлмасангиз-да, дарҳол “ёлғончи”, “дангаса” каби ёрлиқлар билан “тақдирламанг”. Бунинг ўрнига “Ёмон баҳо олдингми-йўқми, деб хавотирландим”, деганингиз маъқулроқ.


Наманганда "Дамас"лар камайиши кимларга малол келди?\n08 ßíâàðü 2017 14:29 5019\nРивож ва юксалишга ҳар биримиз масъулмиз!\nЯқинда таҳририятга Учқўрғон ва Уйчидан Наманган шаҳрига қатнаб ишлайдиган бир гуруҳ ҳамюртларимиздан «Ёзма мурожаатнома» келди. Мактубга НамДУда, шаҳардаги қатор муассасаларда ишловчи, ўқувчи жами 20 нафар киши имзо чеккан. Улар кўтарган масала ниҳоятда нозик ва долзарб эканидан келиб чиқиб, таҳририятнинг муносабатини билдирмоқчимиз.\nМурожаат муаллифлари нимани ҳоҳлашади! Гап шундаки, кейинги пайтда Наманган шаҳрида жамоат транспорти қатнови талабга умуман жавоб бермай қўйди. «Дамас»чилар дастидан шаҳар кўчаларида қатнов чидаб бўлмас даражада издан чиқди. Ўзи хон, кўланкаси майдон «Дамас» соҳиблари бегона машина тугул пиёдани ҳам назар-писанд қилмай йўлларимизни тўла ўзлариники қилиб олишган, ҳатто битта-яримта юриб турган автобусларни-да маршрутдан «сиқиб» чиқара бошлаган эдилар.\nВилоят ҳокимлиги ўтган йили мавжуд ҳолатни ўнглаш бўйича аниқ ва кескин чора-тадбирлар белгилади. Дастлаб шаҳарда жамоат транспортини йўлга қўйиш учун янги автобуслар келтирилди. Тегишли мутасадди ташкилотлар орқали шаҳарда лицензиясиз қочиб-бузиб фаолият юритаётган «Дамас» ва бошқа транспортларнинг рейдлар қилиниб, таноби тортила бошланди. Айни вақтда туманлардан вилоят марказига қатнайдиган транспорт воситалари шаҳарга киравериш жойларда, жумладан Учқўрғон ва Уйчи йўналишини Тахтакўприк мавзесида тўхтатишга қарор қилинди.\nХудди шу кейинги чора баъзиларга малол келди. Жумладан, бизнинг аризачиларга ҳам. Улар эътирозларини «Тахтакўприкда транспортга алмашиниш ортиқча харажат қилишга тўғри келаётгани» билан изоҳлайдилар. Яъни агар Тахтакўприкда автобус бўлса, Чорсуга 1000 сўм, «Дамас»га кунлари қолса 2000 сўм қўшимча тўлов қилишга мажбур эканликларини билдирадилар. Илтимос қилинадики, таҳририят бу борада тегишли ташкилотларга улар арзини етказиб, илгаригидай туманлардан тўғри Чорсугача келишга имкон яратилса.\nАввало, ушбу мурожаатнома муаллифларига юксак ишонч билан бизнинг «Наманган ҳақиқати»га мурожаат қилганлари учун раҳмат айтамиз. Зеро биз журналистлар ҳам юртимиздаги ҳар қандай хайрли ишни, тараққиётимиз учун бошланган саъй-ҳаракатни бажонидил қўллаб-қувватлаймиз, адолатни холис туриб ҳимоялаймиз.\nЭнди мурожаатномага келсак, уларни бажонидил тушуниб турибмиз. Ойлик маошга қараб турган хизматчи, стипендияга кун кўрадиган талабага ҳар ойда фалон пулни ортиқча сарфлаш малол келиши мумкин. Бироқ, бу гал шу муаммо устида сиз ҳам биз ҳам обдон бир бош қотирсакчи?!\nБугун Наманган шаҳрида 600 мингдан ортиқ аҳоли истиқомат қилмоқда. Уларга биз туманлардан келиб ишлайдиган, ўқийдиган (25-30 минг киши бордир)лар қўшилса-чи. Боз устига ҳафта давомида «Кетдик, Ҳизр назар қилган юрт – Наманганни бир айланиб келамиз» деган, бозор-ўчарга, кам-кўстни бутлагани, вилоят ташкилотларига иш билан келиб кетадиганлар ҳам 50 минг кишига бориб қолар. Қизиғи шундаки, келиб-кетувчиларнинг ҳеч бўлмаса 30 фоизи шаҳарга шахсий транспортида ташриф буюради. Ана энди ўйлаб кўрайликчи, бу даражадаги қатновни қандай тартибга солиш мумкин? Шу даражадаги транспорт оқимини ҳозирда шаҳар йўллари сиғдира оладими?\nШукр, мамлакатимизда тўкинчилик, тўй-томошалардан бошимиз чиқмаяпти. Олди хонадонда 2-3 тадан транспорт бор. Булар ҳаммаси, Сизлар ҳам мурожаатномангизда эътироф этибсиз, мустақиллик шарофатидан. Лекин, унутмайликки, мустақиллик ҳар биримизга катта масъулият ҳам юклайди. Масалан, бугун Наманган шаҳри кўчаларига машиналарни сиғдира олмаяпмизми, демак чора қидиришимиз керак. Йўлларни тартибга солиш, жамоат транспортини қатъий жадвал асосида ишлатиш, ноинсоф, фақат бугунини, фақат ўзини ўйлайдиган «дамас»чининг танобини тортиш, кўчалардаги диққинафасликни, тирбандликларни бартараф этиш, таъбир жоиз бўлса ҳар биримизнинг вазифамиз, бурчимиз, эмасми, ахир?! Яна бир ҳақиқат шуки, муаммони биров ташқаридан келиб, ҳеч қачон ҳал қилиб бермаслиги ҳам бор гап.\nУшбу сатрлар муаллифи, вилоятнинг бир фаоли сифатида жумладан, Бобур шоҳкўчаси реконструкциясида иштирок этганлардан. Дастлабки даврда ташкилотларга шу қадар қийин бўлдики, таърифга қалам ожиз. Шундай бўлсада айтилди-дейилди, тушунтирилди, йўл бўйидаги қинғир-қийшиқ уйларни буздириш, ўрнига коттежлар бунёд этиш, бай-бай тавсифи бир олам. Мана бугун ҳамма ҳавас қиладиган шоҳкўчага айланди. Ўшанда айрим тихирлик қилганлар бугун ташкилотчиларга қуллуқ қилишмоқда.\nХудди шунингдек, ҳозирги кунларда шаҳарнинг Уйчи кўчасида кенг кўламли ободонлаштириш ишлари бошланди. Иймонимиз комил, тез орада бу ҳудуд ҳам шаҳримизнинг манаман деган гўзал ва тартибли шоҳ кўчасига айланади, меҳмонларнинг ҳавасини келтириб, бизларнинг ғуруримизни кўтаради.\nУмуман олганда цивилизация атамаси истеъмолга киргандан бошлаб ҳар қандай шаҳар кенгайиш, ободонлашиш, янгиланиш, қайта қуриш сингари яхши маънодаги «қисмат»ларни «бош»идан минг марталаб кечирган. Пойтахтимиз Тошкент шаҳри, бошқасини қўйиб турайлик, кейинги 25 йилда ҳам энига, ҳам бўйига кенгайди, обод бўлиб бормоқда. Бир ой нари-берисида йўли тушганки инсон ҳайрат билан камолига камол қўшилаётган пойтахтдан сўзлайди.\nРуслар «Москва бирданига қурилган эмас» деб қўшиқ айтишади. Ҳозир ҳам у жойда қурилиш, ободонлаштириш давом этмоқда. Асосий муаммо йўл чиқариш, жамоат транспортига шароит яратишдан иборат. Қадим Европа шаҳарларида ҳам ҳали-ҳануз шу муаммо устида бош қотирилмоқда.\nШу ўринда яна бир давлат, аниқроғи давлатча Сингапур ҳақида маълумот берсак. Шарқий Осиёдаги мазкур мамлакат ҳудуди 682,7 км.кв. майдонда жойлашган. Бизнинг вилоят (7900 км.кв)дан ўн бир баравар кичик. Сингапур энига 42 бўйига 23 км холос. Аҳолиси салкам 6 миллион киши, 1 кв.км.да 4884 киши яшайди. (Бизда 1 км.кв.да 289 киши). Ўтган асрнинг 60-йилларигача дунёдаги энг камбағал давлат ҳисобланган Сингапур шаҳарда амалга оширилган ислоҳотлар натижасида дунёнинг манаман деган давлатига айланди. Пастқам, ҳар ким ўз ҳолича қурган кулбалар бузиб ташланиб, шаҳар бошқатдан бунёд этилган. Ҳозир Сингапур дунёдаги энг зўр, энг ёруғ, энг покиза шаҳарлар сирасига киради. Шаҳарда чекилмайди, сақич чайналмайди. Сақични фақат доктор рецепти билан дорихонадан олиш мумкин экан. Энг замонавий технологиялар савдоси, бизнес гуллаб-яшнаган юрт.\nВилоятимиз Сингапурдан ўн баравар катта, имкониятлари юз баравар ортиқлигидан келиб чиқадиган бўлсак, ислоҳий ўзгаришларга диққатимизни кучайтирмоғимиз зарурки, бугунги уринишларимиз эртанги равнақимиз, фарзандларимиз бахт-саодатига кафолат бўлади.\nЯна Наманган шаҳрига қайтсак. Аниқ бўлмаган ҳисоб-китобларга кўра, бугун вилоятда 30 мингта «Дамас» бор. Минглаб бошқа машиналарни ҳам қўшиб ҳисобласак ва мавжуд воситаларнинг бир кунда ҳеч бўлмаса 10 фоизи вилоят марказига келиб-кетишини кўз олдига келтира олган ҳар қандай инсон муаммо нақадар ўткир эканини ҳис қилади. Боз устига тараққиёт қизғин, жараёнлар тезкор бўлиб боряпти. Республика ҳукумати кўмагида вилоят ҳокимлиги саъй-ҳаракати билан шаҳарда ижтимоий объектлар сони кўпайиб, йирик-йирик корхоналар ташкил этиш устида ишланмоқда. 2030 йилга бориб-бормай шаҳримиз аҳолиси миллион рақамини босиб ўтадики, йўллар, инфратузилма жойлашуви, қатновлар қулайлиги борасида шу бугундан қизғин ишланмаса илож йўқ. Кўз олдимизга келтирайликки, 10-15 йил чамасида Наманган ўзига хос мегаполис мақомига етиши аниқ.\nКўриб турганимиздек, шаҳримиз келажаги йўлида бошланаётган хайрли ишларни ҳар биримиз қўллаб-қувватлашимиз, имкон бўлса ҳар биримиз бундай жараёнларда фаол бўлишимиз жойиз. Бинобарин бугун минг сўм ортиқча харажатни ҳисоб-китобига борсак, эртанги нурафшон келажакни, фарзандларимиз саодатини назардан қочирган бўламиз.\nМаҳмуджон ПАРПИЕВ, бош муҳаррир.\n“Наманган ҳақиқати”нинг 2017 йил 7 январь сони.


05 декабр 2020, Тошкент вақти: 17:27\nКуйдирги касалининг уй ҳайвонларидан одамга юқиши айтилади.\nУзун туманининг Қаранқул қишлоғида битта қорамолни сўйишда иштирок этган йигирмадан зиёд одам бирин-кетин туман юқумли касалликлар шифохонасига ётқизилган.\nБу ҳақда Озодликка хабар берган узунлик манбага кўра, беморлар куйдирги касаллиги юқтирганликда гумонланмоқда:\n“19 август куни Боботоғнинг Қаранқул қишлоғида мол сўйилган. Шу молни сўйишда иштирок этиб, унинг гўштини тақсимлашда, сотишда, калла-почча, қорин-ичакларини тозалашда қатнашган эркак борми, хотин-халаж борми¸ бир-икки кундан кейин касал бўлиб, баданларига яра тошган. Менинг билишимча¸ 29 киши касалхонага ётқизилган. Қишлоқ ваҳимага тушиб қолди”, дейди Озодликнинг шахси ошкор қилинишини истамаган манбаси.\nСуҳбатдош, айни пайтда мол сўйишнинг вақтинча тақиқлангани ва қишлоқни СЭС ходимлари дезинфекция қилиб юрганини ҳам қўшимча қилди.\nУзун туман юқумли касалликлар шифохонасининг исми сир қолишини сўраган врачи Озодлик мухбирига куйдирги юққанликда гумонланиб 22 нафар бемор ётқизилганини тасдиқлади:\n“Беморлар касалликни юқтиргандан сўнг уч-тўрт кун ўтиб, 28 августдан бошлаб бизга мурожаат қила бошлади. Ўттизга яқин одамдан 22 нафари ётқизилди. Ҳаммаси сўйилган молга алоқаси бор одамлар. Уларда куйдирги аломатлари, яъни, бош айланиши, кўнгил айниши, иситма, яра-чақаларнинг баданга тошиши бор эди. Лекин бизда олинган анализлар куйдирги эмаслигини айтмоқда. Қандай касаллиги номаълум. Аниқ ташхис қўйиш учун барча анализлар вилоятга юборилди ва натижасини кутаяпмиз”, деди Озодлик суҳбатлашган узунлик шифокор.\nСуҳбатдошга кўра, куйдиргига чалинганликда гумонланаëтган беморлар аста-секин соғаймоқда.\nСурхондарё вилояти Санитария-эпидемиология бошқармасининг ўзини таништирмаган мулозими, касаллик чиққан қишлоқ қаттиқ назоратга олинганини билдирди:\n“Қаранғул қишлоғида мол сўйилган хонадон дезинфекция қилинди. Сўйилган мол гўшти билан контактда бўлган 48 хонадон ва 180га яқин одам қаттиқ кузатувга олинди”, деди мулозим.\nСўнгги пайтда Ўзбекистонда чорва моллари қони ва гўштидан заҳарланиш ҳолатлари тез-тез учраяпти.\nЖорий йил июнь ойида Сирдарё вилоятининг Ховос туманида куйдирги (Сибирская язва) касаллиги ташхиси билан 30 дан зиёд одам касалхонага ётқизилган эди.\n26 июндан бошлаб Самарқанд вилоятидаги Ургут туманининг Вағашти қишлоғида яшовчи саккиз одам касал қўйларни сўйиши натижасида касалланиб, шифохонага ётқизилган эди.\nЎзбекистон Соғлиқни сақлаш вазирлигининг вебсайтида куйдирги касаллиги ҳақида шундай маълумот берилган:\n"Куйдирги – одамлар ва ҳайвонлар учун ўта хавфли ҳисобланган юқумли касалликлар гуруҳига киради. Касалликни қўзғатувчи бациллалар икки хил: вегетатив ва спора шаклида учрайди. Вегетатив шаклдаги бациллалар ташқи муҳит, юқори ҳарорат ва дезинфекцияловчи моддалар таъсирига чидамсизлиги боис¸ тезда нобуд бўлади, спора шаклидаги бациллалар эса аксинча, ўта чидамли бўлиб, сувда ўн йил, тупроқда эса бир неча ўн йиллаб сақланиши ва унда кўпайиши, тўпланиши ҳам мумкин. Спора шаклидаги бациллалар 60 дақиқа давомида қайнатилгандагина нобуд бўлади.\nКуйдирги касаллигининг манбаи асосан уй ҳайвонлари – қорамол, от, қўй, туя, эчки ва шу каби қон сўрувчи ҳашаротлар ҳисобланади. Куйдирги таёқчаси касал ҳайвонларнинг барча органларига тарқалиб, уларнинг пешоби ва нажаси билан ажралиб, тупроқ, ем-хашак, яйлов, сув ҳавзаси ва бошқа ерларни ифлослантиради. Касаллик соғлом одамга ветеринария хизмати ходимлари кўригидан ўтмаган ҳайвонларни сўйиб, терисини шилганда, гўштини нимталаб, яхши термик ишлов бермасдан истеъмол қилганда юқиши мумкин".\nОзодликка мурожаат қилаëтган кўплаб ўзбекистонликлар¸ айнан қишлоқларда ветеринария хизмати ходимлари кўригидан ўтмаган ëки пора эвазига ўтди деб расмийлаштирилган касал молларни сўйиб¸ бозорга олиб чиқиш куйдирги каби касалликларнинг одамларга юишига сабаб бўлаëтгани хусусида ташвиш билдирмоқда.


Хитойнинг Шанхай шаҳридаги Америка мактабига бошпана сўраш учун кириб олгани тахмин қилинаëтган бир гуруҳ шимолий кореяликлар Хитой ҳукуматига топширилди.\n08 март 2021, Тошкент вақти: 05:01\nДушанба куни юз берган ушбу воқеа бугун жамоатчиликка ошкор қилинди.\nКеча эса 44 кишидан иборат яна бир гуруҳ шимолий кореялик бошпана сўровчилар Канаданинг Пекиндаги элчихонаси ҳудудига кириб олишган. Хитой Ташқи ишлар вазирлиги Канададан бу одамларни топширишини сўрамоқда ва уларга инсоний муносабат кўрсатилишини ваъда қилмоқда.\nХитой билан Шимолий Корея ўртасида шимолий кореяликларни депортация қилиш тўғрисида шартнома мавжуд. Лекин ўтмишда Пекин ҳукумати бошпана изловчи шимолий кореяликларга учинчи мамлакат орқали Жанубий Кореяга ўтишга имкон берган.


Қонликўллик беморларга амалий кўмак берилди\nОлий Мажлис Қонунчилик палатаси Спикери бошчилигида парламент қуйи палатаси депутатлари, Соғлиқни сақлаш вазирлиги мутасаддилари, республика ихтисослаштирилган илмий-амалий тиббиёт марказлари мутахассисларидан иборат Республика ишчи гуруҳи жойларда соғлиқни сақлаш соҳасини ривожлантириш, аҳолига кўрсатилаётган тиббий-санитария ёрдами сифатини яхшилаш борасида амалга оширилаётган ишлар ҳолатини ўрганиш ишлари давом этмоқда.\nРеспублика ишчи гуруҳи аъзолари ўрганиш чоғида ҳар бир туманда, қуйи бўғин тиббиёт муассасалари, кўплаб аҳоли хонадонларида бўлиб, беморлар ҳолидан хабар олмоқда. Улар билан юзма-юз мулоқот қилиб, тиббий кўрикдан ўтказмоқда, бошқа амалий ёрдамлар кўрсатмоқда.\nХусусан, Қорақалпоғистон Республикасининг Қонликўл туманида аҳолига тиббий хизмат кўрсатиш аҳволини ўрганиш жараёнида тиббиёт муассасаларининг моддий-техника базаси, дори-дармон, тиббий буюмлар, кадрлар билан таъминоти, умуман, яратилган шароитлару мавжуд муаммолар билан қизиқилди. Тиббиёт муассасалари биноларини қуриш, реконструкция қилиш, капитал ва жорий таъмирлаш ишлари билан танишилди.\nБугунги кунда мазкур туманда 50 мингдан ортиқ аҳоли истиқомат қилади. Қонликўл тумани тиббиёт бирлашмаси, аҳолига бирламчи тиббий санитария ёрдами кўрсатиш учун туман марказий шифохонаси бўлимлари, кўп тармоқли марказий поликлиника, 4 та қишлоқ оилавий поликлиникаси (ҚОП) ва 1 та қишлоқ врачлик пункти (ҚВП) томонидан хизмат кўрсатилади. Тиббиёт муассасаларининг умумий моддий-техник ҳолати, тиббий жиҳозлар ва кадрлар билан таъминоти қониқарли аҳволда. 15-, 16-ҚОП, Жайҳун ҚВПларда таъмирлаш ишлари олиб борилиб, замонавий ҳолатга келтирилди.\nКейинги икки йил ичида туман тез тиббий ёрдам бўлими иккита “Damas” ва битта “Nissan” русумли автомашина, патронаж ҳамширалари эса, 20 та велосипед, 55 та потранаж сумкаси билан таъминланди. Дори-дармон таъминоти ҳам яхшиланди.\nЎрганиш давомида Республика ишчи гуруҳи аъзолари ўндан зиёд хонадонга кирди. Шулардан икки нафар фуқаро — Сейтмурат Абдимуратов ва Қалбай Раминов тегишли тиббий кўрикдан ўтказилиб, эшитиш мосламаси билан таъминланди. Қонликўл овул фуқаролар йиғинида (ОФЙ) яшовчи Гулзира Ерназарова, Дўстлик кўчасида истиқомат қилувчи Гумшагул Қазақбаева, Наврўз ОФЙда яшовчи Ширин Жубатировага эса, Республика кўп тармоқли тиббиёт марказига бепул даволаниш учун ордер берилди.\nМаданият ОФЙ да яшовчи, 1958 йилда туғилган Мақсет Қадиров, Наврўз ОФЙда истиқомат қилувчи, 2007 йилда туғилган Руслан Аяпбергенов, Қонликўл ПФЙда яшовчи, 2007 йилда туғилган Мияссар Юлдашеванинг ногиронлик аравачасига муҳтожлиги инобатга олиниб, ҳомий ташкилотларни жалб қилган ҳолда, ногиронлик аравачалари билан таъминланди. Бир неча фуқарога эса, имтиёзли равишда дори-дармон тақдим қилинди.\n— Ўрганишлар жараёнида тиббиёт муассасаларини қийнаб келаётган айрим масалалар ҳам ижобий ҳал этилади, — дейди Республика ишчи гуруҳи аъзоси, Ўзбекистон Республикаси Олий Мажлиси Қонунчилик палатаси депутати Саттор Раҳматов. — Масалан, Қонликўл тумани марказий шифохонасининг тез тиббий ёрдам, туғруқ ва юқумли касалликлар бўлимларининг кириш йўллари талабга жавоб бермай қолгани, беморларга ноқулайликлар туғдираётгани аниқланди. Масала туман хокимлиги масъуллари иштирокида жойида ўрганилиб, таъмирлаб берилишига келишиб олинди.\nБошқа ҳудудларда бўлгани каби Қорақалпоғистон Республикасида ҳам Олий Мажлис Қонунчилик палатаси депутатлари иштирокида ҳар бир туманда биттадан МФЙда ҳудудий бирламчи тиббиёт муассасаси раҳбарининг аҳоли олдидаги ахборотини эшитиш тадбирлари намунали тарзда ташкил этилмоқда.\nХусусан, Қонликўл туманидаги 15-сонли ҚОП раҳбари Қ.Алланазарованинг ўзи тиббий хизмат кўрсатаётган ҳудуд аҳолиси олдида ҳисобот бериши намунавий тарзда ташкил қилинди.


Усмон Туркой (1927-2001) — www.ziyouz.uz\nБош саҳифа Жаҳон шеъриятиКипр турк шеъриятиУсмон Туркой (1927-2001)\nУсмон Туркой (1927-2001)\nЧоп этилган 12.03.2018 12.10.2018 МуаллифZiyouz.uz\nУсмон Туркой 1927 йилнинг 16 февралида таваллуд топган. Гирна шаҳрида инглиз олий мактабига кириб ўқиган. Сўнг Англияда Ҳозирги замон тиллари мактабининг газетачилик-журналистика бўлимида таҳсил кўрган. Лондон университетининг фалсафа факультетини тугатган.\nУсмон Туркойнинг инглиз ҳамда турк тилларида 30 га яқин китоби нашр этилган. Шеърлари француз, итальян, швед, чех, Бразилияда португал, Аргентинада испан, Хитой Халқ Республикаси, Гонконг ва Тайванда хитой, Ҳиндистонда ҳинд тилларида, Таиландда тай тилида, Кувайтда, Қатар ҳамда Мисрда ва тағин бир қанча элларда бир қанча тилларда босилиб чиққан.\n1988, 1990 йилларда Қитъалараро шеърият уюшмаси томонидан Нобель мукофотига номзод этиб кўрсатилган. Усмон Туркой йигирмага яқин халқаро шеърият мукофотининт соҳиби бўлган. Улар орасида Альберт Эйнштейн академияси таъсис этган «Эйнштейн», Италия халқаро поэзияси мукофотлари бор.\nБу кеча тушимга кирди\nҲар тонгда туғадиган қуёш,\nБу кеча қуёшдан узилди ўзга дунё,\nБу кеча фазога учирилди илк сунъий йўлдош —\nЖимитгина бир ой.\nБу кеча оламда айрича тезлик, ғиз-ғиз бор.\nТупроқда фазо, фазода оташ, оташда юлдуз бор.\nБу кеча дунёмизнинг орбитасида\nБу кеча жаранглаб бисмилло ила урди соат,\nБу кеча бисмилло ила чақирди қалам:\nМеҳрибон, раҳмли Тангри номи ила\nЁтоқдан турдим хотиржам.\nНа шуҳрат, на шараф, на шон…\nБисмилло, бисмилло… шишди бош чаноғим.\nНа булут, на уфқ, на юлдуз…\nБисмилло, бисмилло… узайди шом чоғим.\nНа томир, на мушак, на суяк, на қон…\nБисмилло, бисмилло… чўзилди билакларим,\nОғзим, кўзларим, қулоқларим,\nОлувчи ва берувчи аъзоларим.\nБисмилло, бисмилло эгасиз,\nЧўзилганча Сомон йўлида ётардим.\nФазоликларга мисралар сотардим,\nСизларни тушунтирар, англатардим.\nҚуёшдан ерликларга сўз қотардим\nВа юлдузларни ғужум-ғужум узум каби узиб\nЛўттивозлар бошига пизиллатиб отардим.\nОҚ ДЕНГИЗНИНГ МОВИЙ ИНЖУСИ ҚИБРИС\nОқ денгизнинг мовий инжуси Қибрис!\nТуғилганим, илк қуёш нурларини кўрганим,\nШеърдан, тинчликдан, вазминликдан нафас олганим ўлка!\nҲозир сени ўттиз беш минг қадам юксакликда\nҲиндистондан Лондонга учаркан\nУчоқнинг дарчасидан кузатмоқдаман.\nТопинганча жамолингни ютмоқдаман юрагимга,\nСоғинч билан ҳижрон доғин ютум-ютум ичмоқдаман.\nКўкларнинг мовий рангида\nТутамоқда олов-олов фикрларим.\nҚучоқлаб тушларимда сени, ўпарканман, тупроғингни\nСевги, эҳтиром тўла туйғулар ила,\nКўряпман: яраларинг ҳануз тузалмаган…\nЁлвораман ич-ичимдан бекитиқча,\nЁлвораман яна бир бора:\nЎйланмаган, шошилинч эҳтиросларга\nБериб қўйма ўзингни,\nБағрингда қонга ва кинга жой берма…\nРуҳимнинг теранидан ўтиниб сўрайман:\n«Эй, борлигимнинг муқаддас тупроғи, ўлкам маним!\nСўз бер шундай сокин, осойишта қолишга\nВа сўнгсиз тинчлигу ором юрти бўлишга!»\nТовушларнинг, рангларнинг ва чексиз зулматларнинг —\nКоинотда ҳар нарсанинг ўз тили бор —\nУларни маънога айлантира оласиз.\nЧунончи, менга яқинлашган кунботар\nВа миллион бор жилваланган шуъла\nМусиқа тили билан сўзлайди\nВа тушларим ложувард оққушларга айланар,\nУчишда ўтаётган вақтнинг бир тилимида\nМени тебраётган бешик ичида\nҲамон ўша гўдак, сенинг парчанг эдим.\nСенинг ўз ўғлинг: гоҳ йиғлардим,\nГоҳ жилмаярдим шеърий бир нафислик-ла…\nБугун, шу онда, сендан жуда юксакларда,\nҚибрисим, ўлкам маним!\nИнсон қўли тегмаган\nМиллионларча тонна қордай оқ пахтани эслатувчи булутлар\nСенинг сирларингни маънога айлантириб\nБош-кети йўқ ушбу паллада\nСиниқ, узгун қалбимга қуймоқда…\nБу қалбда айрилиқнинг ўчмас доғлари\nИзоларим билан қўшилиб\nЁсуман сўриларининг, лимон ва пўртахол гулларининг,\nЭски шароб тулумларининг ичидаги дунёнинг\nВа сарин найсон елларида\nКумуш рангли денгизлардай\nДолғаланган, гул очган зайтун дарахтларининг\nМусиқасини акс эттирмоқда ўтаётган онлар аро…\nЭнди соғинчларим уммонига тик чўмаман\nБарча эски ва янги тушларим билан…\nВа шу онда ҳар вақтдагидан ҳам яқинлигимни\nҲис этаман бутун коинотда.\nЭвоҳ, бирдан ўзимни ва тушларимни эзилгандай кўрдим:\nУмидсизликнинг музтоғлари орасида\nСевгим чормихида, овозим бўғилганди…\nЧунки ҳақиқат дунёси билан тушлар дунёси\nШу қадар бошқа-бошқа, шу қадар чатишиқки,\nДод дегим келади ва қалтирайман,\nУ ён-бу ён тўлғонаман оромкурсимда…\nҒарбга қараб учаётган учоқ ичида\nСен, гўзал ва нафис кўксингни нақшлаган\nЗайтун дарахтларинг, боғларинг, пўртахол боғчаларинг билан\nТинч-сокин уйқуга ётар экансан,\nСирли ҳасратларим, алам тўла, маъюс ва ҳазин\nМусиқага айланмоқца йўлингда шаҳид бўлганлар учун,\nЙилт-йилт ёнган руҳлар учмоқда,\nЙўлида жон берганлари тупроқлар узра…\nЎлимнинг дини йўқ.\nНечук миллати бўлсин!\nЎлим моддий оламда шундай бир ҳодисаки,\nОдамзотни бир-бирига қўшиб юборар.\nМана, қара, бир замонлар инсон бўлганлар\nЕр билан кўк орасида бир макон топиб\nЙилт-йилт ёниб уни қандай ёритмоқдалар.\nТитроқ қалб-ла мен кузатган манзара энди\nЮлдузлар ва руҳлар ҳоким бир маскан эди.\nГўё ҳамма эшиклари очилиб кўкнинг,\nҲамма тўсиқлари йиқилган эди.\nБир замонлар булар бари ўз инсонимиз —\nБир тупроқнинг фарзандлари — қиз-ўғлонимиз\nЭнди ушбу чексиз зулматлар аро\nЎхшайдилар юлдузларнинг тўдаларига:\nМана, бири учаётир ост-уст вазнсиз,\nБири эса оқаётир думли юлдуздай\nВа узоқда шаҳид бўлган гўдак руҳлари —\nЎтда куйган парвоналар ила ўйнашар,\nСассиз, қутли ўт рақсига тўла муҳитда…\nЭй Қибрисим, она юртим, сенгаучоқнинг\nДарчасидан: «Хуш қол!» дея қўл силкитаман.\nУруш кўпдан битган.\nУрушлар ўлдирар ва ўлар.\nФақат инсонийлик абадий, холос.\nЖаннат бор-йўғи бир рамздир.\nШарқ хорижи бир руҳ ҳолатида.\nИнсон ўзидан кечишни идрок қилса,\nУни фақат тинчлик, ёлғиз тинчлик ва меҳр\nЕр юзига индиражакдир.\nШОИР БОЛАНИНГ ТОНГГИ ДУОСИ\nнима бўпти, ҳар куни шундай\nКўк юзи беғубор,\nҲаво иссиқ бўлсин.\nБешбармоқ тоғининг нарёқларидан\nҚуёш бизга қараб онамдай кулсин.\nПокиза севинчлар-ла дудоқларимиз\nЎпсин нурга чўмган титроқ чечакларни.\nЖун йигирсин момолар,\nЭмизсин бир тўп нур болаларни оналар.\nҚалдирғочлар тебратсин бешикларни.\nТангрим, нима бўпти, ақл чироғимиз\nЁруғ бўлсин, йўлда итни тошламасин.\nСувдай ёд бўлсин-у ҳар сабоғимиз,\nМуаллим бир кун ҳам\nДарсни таҳқирдан бошламасин.\nнима бўпти, бир умр бўйи\nЎтли қўшиқлар айтсин чўпонларимиз.\nУнутилсин дала-дала унган фиғонларимиз.\nБирга-бирга ер тепсин, сакраб улоқларимиз,\nнима бўпти, ёруғ нурларинг\nБизни йирик гуллар кўнглига ёр айласин.\nТоғдан тоққа соврилсин капалак тўзларимиз.\nКатта товуқлар очсин қопқамизни.\nКаккули соатдай вақтида сайрасин\nУйқу телбаси хўрозларимиз.\nҒу-ғу дея ғуғуласин кабутарлар,\nУчиб юрсин учоқаарида ниначилар,\nГўзал қўшикдар айтсин зағизғон\nВа бизни қўрқитмасин,\nТуннелдан чинқириб поезд чиққандай,\nУясидан қаршимизга даъватсиз чиққан\nСарсари қора илон.\nТЎРТ ЙЎЛ ОҒЗИДА УЙҒОНИШ\nДедим: Сен айтган тонг ўлкасими шу?\nУфқлар чароғон, ер юзи умид, кўклар беғубор?\nҚай тилда сўйлар бу соҳилларда кечалари юлдузларга сув?\nДеди: Бу чин инсонлар, бу ҳақиқий диёр!\nКўрарсан улар нурли йўллардан келишларини!\nОёқлари нофармон тупроқ, қўллари энди кирган баҳор!\nБир овоз янгради чақмоқ чақиб бўшлиқда,\nШаҳар нурларига қоришди.\nЮрардим вазмин одимлар ила\nКўклам ва уруш кемалари оқара бошлаган уфқда.\nТўрт йўл оғзида тўхтадим: бошқачадир бу кун бу дунё,\nБир кардиограмма, илм даври ва механик шовқинлар ила\nБир кўчки бўлиб тушди устимга Америка, Оврупо, Осиё.\nТўрт йўл оғзида тўхтадим: компьютерлар ишга тушди бир бошдан.\nНил соҳилида бир буғдой бошоғи,\nОқ денгизда уруш кемалари.\nЛабларимда бир қўшиқ:\n«Финжонни ўярлар тошдан…»\nТўрт йўл оғзида тўхтадим: одамлар югурарди ўнгга, сўлга,\nРангпар юзларида ваҳм, юракларида қўрқув.\nКентлар эмас, қитъалар тушганди мубҳам, серташвиш бир йўлга.\nДедим: Шулар бўлса керак пўлат эритган эллар,\nБири тупроқ портлатиб юксалган қоя, бири ойдан сакраган сиймо…\nВа ниҳоят бир қара: қуриган лаблари қандай кулар…\nДеди: Тайёр бир ёқилғи,\nБироқуларда ҳам суяк, тери, қон…\nИшлашар тарих оқими ичра — билмасдан бу қандай макон.\nЧунки уларни оқизган сув қандай ирмоқлиги ноаён…\nОвоз янгради яна бир бор: сесканиб қўзғалдим жойимдан.\nУруш кемалари ўтар эди очиқ денгизларимдан.\n«Ўзбекистон овози», 1994 йил 13 январь.\n← Аввалги Аввалги Наим Каримов. Эъзоз ва жазо (1990)\nКейинги → Кейинги: Хислат (1880-1945)


“Фотиҳа” сурасини қайта англаш ёхуд биринчи сура тафсири (3-мақола) | Azon.uz - Ахборот-таҳлилий портал\n“Фотиҳа” сурасини қайта англаш ёхуд биринчи сура тафсири (3-мақола)\n01:00 31.05.2018 1173\nБир бирингиз билан сўзлашаётганда “лиллаҳилҳамд” демайсиз, алҳамдулиллоҳ” дейсиз. Биз ўз ўзимизга, бировга “лиллаҳилҳамд” мақтов, ҳамд фақат Аллоҳга тегишли” демаймиз-ку. Мен сизларга бир воқеани айтиб бермоқчиман. 2011 йил воқеаларидан кейин мамлакатда нохушлик, нотинчлик бошланди. Мен Луизиана штатига жўнаб кетдим. Машинага бензин қуйётсам бир йигит қўлида қурол билан менга бошдан оёқ синчиклаб қараб: “сен мусулмонмисан?” деб сўради. Шунда мен унинг қаҳр тўла юзига қарадим, бир зум унга нима деб жавоб беришни ўйладим ва “ Роббингни улуғла” деб жавоб бердим (хвали своего Господа!) У эса жаҳл билан бир нарса деб минғирлади ва кетди. Роббингни улуғла! Сўзи барчага, барча диндаги одамлар учун тушунарли.\nУлуғ ва Қудратли Аллоҳ “Фотиҳа” сураси орқали бизга Ўзини танитяпти. Унинг ҳеч қандай муҳокама, мунозара қилиш истаги йўқ, ёки Қуръоннинг бошида бизни уришишни ҳам истамаяпди. У Зот бизга шундай мурожаат қилишни ҳоҳлаяптики, гўёки биз “алҳамдулиллоҳ” сўзининг маъносини биламиз, худди бу сўз шундоқ ҳам бизнинг юрагимизда жойлашгандек. Шунинг учун ҳам “лилаҳилҳамд”ни гапиришга хожат йўқдек, бу сўзнинг ўрнига “алҳамдулиллоҳ” деб айтаяпти. Биласизми, бу нарса бизга нимани билдиради? “Алҳамдулиллоҳ” ҳар биримизнинг юрагимизга азалдан жо қилинганлигини англатади. Бунга мени ишонтиришга ҳожат йўқ. Бу сўзни менга сингдиришга ҳожат йўқ. Шундоқ ҳам бу сўзлар менда – ҳар биримизда. Итоатсизлик қилганлар бу ҳис туйғуни йўқотиб қўйганлар. Миннатдорлик, шукроналик, Аллоҳни улуғлаш туйғуларини қайта уйғотиш учун уларга “лилаҳилҳамд” деб айтилаяпди.\nАллоҳнинг нечта исми бор? Камида 99 та. Барча исмлари ҳақ бўлсада, нега унда Аллоҳ “Фотиҳа” сурасини алҳамдулилроҳман, Алҳамдулилроҳийм, Алҳамдулилмалик, алҳамдулилкарийм, алҳамдулилваҳҳаб деб бошламаяпти? Ҳамма исмлари ҳақ бўла туриб нима учун аллоҳ “алҳамдуАллоҳ” деяпти?\nЮқорида айтиб ўтганимиздек, “Фотиҳа” сурасида Аллоҳ бизга Ўзини таништиряпти.\nСиз кимгадир ўзингизни таништирсангиз мен ўқитувчман, мен муҳандсман деб таништирмайсиз, тўғрими? Биринчи бўлиб ўз номингизни айтасиз.\nКелинг, тасаввур қилиб кўрайликчи, “Фотиҳа” сурасида Аллоҳ сўзи бўлмаслигини. Унда нима бўлади? “Алҳамду Роббил аъламийн” – ҳамд оламлар Роббисига. Сиз Аллоҳ сўзини айтмадингиз. Мени “Роббинггни улуғла” деган гапимни эсланг. Агар сиз кимгадир “мақтов оламлар Роббисига тегишли” десангиз у одамда оламлар Роббиси ҳақида бошқача фикр бўлиши мумкин. Бу ҳолатни Қуръонда ҳам кузатиш мумкин. Мусо алайҳиссалом билан сеҳргарлар ўртасидаги бўлган воқеани эсланг. Сеҳргарлар: “Биз оламлар Роббисига иймон келтирдик деганларида, Фиръавн “ҳа, бу менман, менга сажда қилишяпти деб ўйлаган. Чунки у ўзини худо деб эълон қилган. Шунда сеҳргарлар: биз сенга эмас, Мусо ва Хоруннинг Роббисига иймон келтирдик, дейишади. Яъни, умуман олганда улар кимнинг Роббиси эканлигига “аниқлик” киритишади.\nШунинг учун ҳам Аллоҳ сўзи “алҳамдулиллоҳ” сўз бирикмасида келиши жуда муҳим.\nЯна бир нарса: мен чиройли бир санъат асарини, айтайлик расмни томоша қилдим, унинг гўзаллигидан завқ олдим, ҳайратландим ва шу расмни чизган рассомга миннатдорлик изҳор этдим. Минатдорликни нима учун билдирдим? Унинг санъатига, маҳоратига. Сиз ўқитувчингизга миннатдорлик билдирдингиз. У сизни ўқитгани, таълим бергани учун миннатдор бўлдингиз. Сизга бир одам ёрдам кўрсатди. Сиз шу қилган ёрдами учун миннатдорлик билдирдингиз. Миннатдорлик сизга қилинган аниқ бир нарса учун билдирилади. Мақтов ҳам аниқ бир нарсага айтилади. Масалан: чиройли тоғ манзараси, тоза ҳаво. Тоғ манзараси чиройли бўлгани учун, тоза ҳаводан нафас олганингиз учун мақтадингиз.\nАгар биз “алҳамдулилхолиқ” (мақтов Яратувчига тегишли) десак, у ҳолда биз унинг фақат яратувчилик сифатига шукр қилаётган бўламиз. Агар биз “алҳамдулилҳакийм” десак, биз Унинг нозик ва нафис илмларни қамраб олувчи, донолик сифатига шукр келтирган бўламиз ва ҳ.з.\nЛекин мен қандай қилиб ўзим тасаввур қила олган ва қила олмаган Аллоҳнинг Ўзи эга ва қамраб олган барча сифат ва хусусиятларини бирортасини ўтказиб юбормай қадрлай оламан? Мен Аллоҳнинг барча сифатларини ўзида қамраб олган, уни тўлалигича У Зотга лойиқ ҳолда бир сўз билан тасдиқлаб айтишни ва шу сўз баробарида чин дилдан Аллоҳга шукроналик билдиришни истар эдим. Бунинг ягона йўли - Алҳамдулиллоҳ!.\nАлҳамдулиллоҳ сўзи нима учун ажойиб ва буюк? Алҳамдулиллоҳ сўзи бутун бир Қуръонни таҳлил қилишга лойиқлигини бир тасаввур қилиб кўринг! Қуръондаги ҳар бир сўз, жумла, жумла кетидан жумла бизларга Қуръонни қадрлашга имкон беради. Мендан нима учун айнан “Фотиҳа” сураси деб сўрашди.\nАгар биз “Фотиҳа” сураси ҳақида кўпроқ фикрлашни, уни англашни бошласак, бизга Қуръоннинг бошқа эшиклари очила бошлайди. Агар биз “Фотиҳа” сурасини англамасак, Қуръоннинг бошқа оятларини ҳам англамай қолаверамиз. Агар биз “Фотиҳа” сурасини ички, донолиги ва гўзаллигини англашни бошласак, биз буни бутун бир Қуръоннинг қолган оятларини ёд олишимизга ундайди. Ахир “Фотиҳа” очувчи маъносини билдиради. Сиз ушбу сурани ўрганиб, уни ичига кириб тафаккур қилишни бошласангиз у сизга Қуръоннинг бошқа эшикларини очиб беради. Агар тафаккур қилмасангиз эшиклар ёпиқлигича қолавради. Шунинг учун ҳам биз бугун “Фотиҳа” сураси ҳақида гапираяпмиз.\nАлҳамдулиллоҳ”дан кейинги келган жумла Роббил аъламийн.\nАйтиб ўтганимиздек, Аллоҳинг камида 99та исми бор. Аллоҳ биринчи ўз исмини бизга баён қилиб берди...Барча исмларининг ичидан танлаб олган исмини. Осмон ва Ернинг Яратувчиси. Аллоҳ бу исмини танлаши мумкин эди. У Қодийр, Ҳакийм – Буюк Қудрат эгаси, Доно исмини ҳам танлаши мумкин эди. У фақат Аллоҳ исмини танлади. Энг аввал сиз Аллоҳ ҳақида нимани билишингиз керак? - Сиз энг аввало Аллоҳнинг Оламлар Роббиси эканлигини билишингиз керак. Ҳозир биз Роббил аъламийн сўзини бир оз таҳлил қиламиз. Робб сўзи жуда ҳам муракккааб сўз ҳисобланади ва жуда ҳам кўп мазмунни билдиради. Энг асосий мазмунлари қуйидагилар: Робб ёки Парвардигор сўзи бирор бир нимага эга бўлган, яъни бирор нарсани эгаси.\nРобб сўзининг биринчи мазмуни: Агар Робб бирор нарсанинг эгаси бўлса, унда “мен” ким бўламан? Мулки!.. Тўғрими? Мулк Эгасининг мулки бўламан. Мулкнинг эгаси бўлади. Бу мени Аллоҳнинг мулки эканлигимни билдиради. Демак, Роббнинг мазмуни эга, хўжйин.\nИккинчи мазмуни: ал мураббий. Мураббий сўзи бир нимани ўсишини таъминлайдиган ва унга ғамхўрлик қиладиган маънони англатади.\nҚани, айтингларчи, сиз бирор нарсанинг эгасисиз у, лекин шу нарсангизга, мулкингизга ғамхўрлик қилмайсиз. Шундай ҳолат бўладими? Масалан, сизда машина бор. Сиз машинанинг эгасисиз. Лекин унинг мойини ҳеч алмаштирмайсиз, ёки компьютерингиз бор. Сиз унда йиғилиб қолган бир дунё кераксиз маълумоларни чиқариб ташламайсиз, вируслар билан зарарлантириб шубҳали дастурларни чиқариб олаверасиз. Хуллас, сиз бир нимани эгасисиз, лекин унга ғамхўрлик қилмайсиз. Шундай бўлиши мумкин. Бунга жуда кўп мисоллар келтириш мумкин.\nАммо, Робб – биздан фарқли ўлароқ фақатгина мулк эгаси, хўжайини эмас, шу билан бирга ўз мулкининг ғамхўри, мураббийси маъносини билдиради.\nЯна бир маъноси: ал мунъим. Яхшилик ато этувчи. Демак, ар Робб нафақат мулк эгаси, нафақат унга мураббийлик қилувчи, ғамхўрлик қилувчи ва яна шу билан бирга яхшилик, ҳадялар (ризқ насиба) ато этувчи ҳам экан .\nҲозирги жамиятда қуллар йўқ. Лекин фараз қиламиз, сизнинг қўлингизда ишчилар бор. Сиз уларга ишлагани учун пул тўлайсиз. Лекин уларга ғамхўрлик қилиш эса бошқа масала. Яна сиз уларга совғалар берсангиз, уларнинг қилган меҳнатидан ортиқ берган бўласиз. Агар сиз бу нарсаларни унчалик ҳоҳламай қилаётган бўлсангиз, унда қулдорлик жамиятида яшаганингизда умуман бу нарсаларни қилмаган бўлар эдингиз. Лекин, ҳозирги замонда, айтайлик одамларда уй ҳайвонлари бор. Масалан,сиз уйингизда эчки боқсангиз сиз унга ғамхўрлик қилишингиз мумкин, лекин совғалар қилмайсиз, унга деб янги тоғоралар сотиб олмайсиз, тўғрими?\nРобб эса У мулк эгаси, ўз мулкига ғамхўрлик қилади, ўсишини таъминлайди ва шу билан бирга ҳадялар, яхшиликлар ато этади. Бу сиз ва биз, мен учун нимани билдиради?\nҲозир буни тушунтиришга ҳаракат қиламан.\nАл Қойюм бутун борлиқни ушлаб турувчи ва уни бўлиниб, сочилиб кетмаслигини таъминловчи. Яъни У Зот нимагаки ғамхўрлик қилмаса, ғамхўрликни тўхтатса, у нарса бузилиб кетади.\nМисол учун шундай ўсимликлар борки, агар бир кун сув қуйилмаса, у сўлиб қолади, аквариумдаги балиқларга овқат берилмаса у ўлиб қолади ва ҳ.к.\nАл Қойюм – дунёни, оламни ушлаб турувчи. Агар У бизларга нафақат бир дақиқа, ҳатто ярим дақиқа ғамхўрлик қилмаса, ҳамма нарса бузилади: танамизда айланаётган қон, ҳар дақиқада уриб турувчи юрак – Аллоҳ ўз изни билан уни ҳар дақиқада урдириб қўйибди, агар бир даққа ғамхўрлик қилмасин, у ўлади, ҳаммаси ўлади. Мана, ал Қойюм нима дегани! Бу биз бус-бутунлигимизча Аллоҳга боғлиқмиз дегани, доимо Унга боғлиқ, қараммиз дегани.\nРобб сўзининг яна бир маъноси ас соййим. Маъноси – ҳукмронлик эгаси.\nСиз бир нарсанинг эгаси бўла туриб, унга ҳукмронлик қила олмаслигингиз мумкинми? Мумкин. Масалан, Сизнинг машинангиз бор. Лекин сиз бу машинада ўзигиз ҳоҳлаганча юра олмайсиз, тезликни ошира олмайсиз, қизил чироқдан ўтиб кета олмайсиз, ёки ҳайдовчилик гувоҳномангизни олиб қўйишди, ёки касал бўлиб қолдингз ва ҳ.к.\nЛекин мулкка тўла ҳукмронлик қила олувчи, мулкига нимани истаса, истаганча шуни қила олувчи Қодир Зот бу Роббдир! Аллоҳ Ўзини Робб сўзи билан таништирди.\nАллоҳ - Ирода, Ҳоҳиш Эгаси. Бу демак, сиз ҳеч қандай мулк эгаси эмассиз. Робб бу сизга меҳрибон, ғамхўр, сизни ҳар томонлама ривожланишингиз учун омилларни сабаб қилади. Демак, Аллоҳ барча нарсанинг Ҳукмдори бўла туриб, Ўзи яратган нарсасини ўз ҳолга ташлаб қўйган Зот эмас экан. Робб бу сизга хайр, яхшилик ато этадиган зот. Нимаики менда бор бўлса, бу Аллоҳнинг менга берган неъмати, инояти. Сиз оёғингизни, қўлингизни ёки кўзингизни неча пулга сотишингиз мумкин? Ахир булар Аллоҳнинг бебаҳо неъматлари- ку! Субҳаналлоҳ! Бу неъматлар бизга Аллоҳ томонидан ҳадя қилинган. Шу билан бирга ар Робб – ал Қойюмдир. Яъни менинг бу дунёда борлигимни ушлаб туради, мен Аллоҳ ирода этгани, изн бергани учунгина бу дунёда яшаяпман! Мен яхши овқатланаётганим, спорт билан шуғулланаётганим, соғлигим ҳақида қайғураётганим, ёки тоза ҳаво бўлгани учун кетма кет нафас олиб, нафас чиқармаяпман. Мен яшаётганимга бу нарсалар сабаб эмас. Мен фақат Аллоҳнинг ҳоҳишига кўра яшаяпман. Бизнинг ҳаётимиз Аллоҳнинг қўлида. Бизнинг қўлимизда эмас. Мен шуни тан олишим керакки, мен куч қудрат эгаси эмасман. Куч-қудрат эгаси Аллоҳ! Бу сўзлар мазмунининг барчаси биргина Робб сўзидан олинган. Яна Робб сўзининг мазмуни ҳақида.\nМен агар ўқитувчи сўзини ишлатсам, у ким билан боғлиқ? Ўқувчи билан. Мен ота оналар билан гаплашаман. Ота она ким билан боғлиқ? Болалар билан. Мен агар бошлиқ десам, ким билан боғлиқ? Ўз ишчилари билан. Предметларнинг, одамларнинг баъзи бир номлари бўлиб бу албатта бирор нарса билан боғлиқ, ёки муносабатада бўлади. Агар сиз “ақлли” десангиз бирор одамга боғлиқ бўлиши шарт эмас. Ёки “ баланд” десангиз ҳам бирор одамга тегишли бўлиши шарт эмас. Лекин сиз “бошлиқ” десангиз у албатта ўз ишчилари билан муносабатда, боғлиқ бўлади.\nАлоҳнинг шундай исмлари борки, бу исмлар кимгадир ёки нимагадир алоқаси, боғлиқлиги йўқ. Масалан, Алийм – барча нарсаларни билгувчи. У Аллоҳнинг ҳеч бир нарсага боғлиқ бўлмаган қудратининг тавсифи. Қуръоннинг бошланишидаёқ Аллоҳ барча сифатларни Ўзининг ичига олган ар Робб исми билан бизларни таништирар экан, бу исм бизларга тўғридан тўғри боғлиқдир, биз билан алоқага эга. Бизни Аллоҳ билан боғлиқлгимиз, алоқадорлигимиз ниҳоятда кўп. Аллоҳ Ҳолиқ – яратувчи, биз эса яралмишмиз. Аллоҳ – берувчи, биз эса олувчимиз. Аллоҳ – ўргатувчи, биз эса ўрганувчимиз. Буларнинг барчаси бизнинг Аллоҳ билан боғлиқлигимиздир. Лекин Аллоҳ бу ерда шундай деяптики: “Қолган барча ўзаро муносабатлар иккинчи даражали. Сиз билишингиз керак бўлган энг асосий боғлиқлигингиз шуки, бу боғлиқлик ҳеч қачон сиздан ажралмайди, бу боғлиқлик ҳаётингизни ҳар бир онида сиз билан бўлади. Аллоҳ сизнинг Роббингиз!” – биз-чи, сиз билан киммиз? Бу бизни қул – Аллоҳнинг қули эканлигимизни билдиради. Қачонки сиз Роббнинг ким эганлигини танисангиз, сиз унда қулнинг ҳам кимлигини биласиз. Бу бизни Аллоҳ билан боғлиқлигимизни тўлдириб туради.\n22:35 13.08.2018 2402


1123 йил (бундан 897 йил олдин) – буюк фақиҳ Али ибн Абу Бакр ибн Абдул-Жалил ал-Фарғоний ар-Риштоний ал-Марғиноний таваллуд топди (вафоти 1197 йил). Илмий адабиётларда ул зотнинг туғилган йили борасида ихтилофлар мавжуд. Айрим адабиётларда бу сана милодий 1117 йил қилиб кўрсатилса, айримларида 1118 ҳамда 1123 йиллар қайд этилади. Бу ўринда “Маънавият юлдузлари” китобининг 1999 йилги нашри асос қилиб олинди.\nБурҳониддин Марғиноний Қуръони карим, ҳадис, фиқҳ илмларини чуқур ва мукаммал ўрганганлиги ва бу борада ўз даврининг етук пешвоси бўлгани боис Бурҳониддин, яъни “дин исботи”, “дин далили” исми билан машҳур бўлган. Машҳур фиқҳшунос олимнинг бизгача 4 асари етиб келган, холос. У олижаноб инсоний фазилатларига эга, камтарин ва хокисор зот бўлган. Ўзининг “Китоб ал-машойих” асарида 40 нафар уламо, олимларни ўзига устоз деб кўрсатади. Алломанинг қатор салоҳиятли шогирдлари бўлган.\nБурҳониддин Марғиноний мусулмон дунёсига буюк фиқҳшунос олим сифатида танилиб, унинг “Ҳидоя” асари бир неча асрлар давомида жамиятда ҳуқуқий нормативларни ўрганишда катта роль ўйнаган. Буюк фиқҳшунос олим, улуғ ватандошимиз хотирасига улкан эҳтиром кўрсатилган ҳолда 2000 йил мамлакатимизда ҳижрий сана бўйича унинг 910 йиллиги кенг нишонланди.\n330 марта ўқилди\nДругие материалы в этой категории: « Ўзбекистонлик олимнинг мақоласи “Ал-Азҳар” журналида чоп этилди\tСигнал миноралари нима учун қурилган? »


iPhone ва бошқалар аэропортда қолиб кетди | Mobinfo.uz\nБожхона органлари томонидан товар моддий бойликларини юртимизга яширинча олиб киришга бўлган уринишларга қарши тизимли равишда кураш олиб борилмоқда. Хусусан, “Тошкент-АЭРО” ихтисослаштирилган божхона комплексининг Контрабандага қарши курашиш ва божхона аудити бўлими ходимлари томонидан ўтказилган тезкор тадбир давомида навбатдаги божхона қонунбузилиши ҳолатига чек қўйилди.\nТадбир давомида Тошкент халқаро аэропорти автотураргоҳи ҳудудида умумий қиймати 161,3 миллион сўмлик 14 дона қимматбаҳо уяли телефонларни кейинчалик қайта сотиш мақсадида хорижий рейс билан учиб келган фуқаролардан йиғиб олаётган фуқаро Б.А. ашёвий далиллар билан қўлга олинди.\n← iPhone 12 Pro’нинг камераси қандай суратга олади (фото) АКТ вазирлиги журналистлар билан очиқ мулоқот уюштирди (15 фото) →


Лойиҳа ҳақида қисқача\nЛойиҳа мауллифи ҳақида қисқача\nФойдаланилган манбалар ва уларнинг муаллифлари\nБу лойиҳани яратишдан мақсад шуки, ҳадислардан фойдаланишда ўқувчиларга қулайлик яратишдир. Масалан китобдан айнан биронбир мавзудаги ҳадисни топиш мушкул, унинг учун китобни мутолаа қилиб чиқиш керак бўлади. Бу лойиҳада эса осонгина қидирув формасига керакли сўзни ёзиб қидиришни амалга ошириш кифоя.\nЯна бир асосий мақсадлардин бири бу лойиҳа кенг фойдаланувчилар оммаси учун мўлжалланган. Яни ҳадис илмидан (ёки араб тилидан) бехабар инсонлар учун бу камчиликни тўлдиришдир. Бу мақсадга эришиш учун ҳадисда келган маълум бир атамалар изоҳини кўриш имконияти жорий қилинди. Бу имконият орқали азиз ўқувчилар ҳадисларни иложи борича тўлиқроқ тушуниб етишади деб умид қиламиз.\nЛойиҳани Тошкент Ислом Университети Информатика ва ахборот технологиялари йўналиши талабаси Наимов Моҳиржон, Ходжимуратова Зухра раҳбарликларида бажарди.\nҲадислар учун манба сифатида Абу Исо Муҳаммад Ат-Термизийнинг "Сунани термизий" китобининг ҳадис тўплами таржимаси олинди. Таржимон Мирзо Кенжабек ("Адолат" 1999).\nАтамалар учун манба сифатида "ISLOM ENSIKLOPEDIYASI" номли китоб олинди. Зуҳриддин Ҳусниддинов таҳрири остида. Тақризчи академик Неъматулла Иброҳимов. «O’zbekiston milliy entsiklopediyasi» давлат илмий нашриёти, 2004.\nЯна фойдаланувчилар учун қулайлик бўлиши учун, қидирув майдонига киритилган лотинча қийматларни автоматик тарзда кирилчага транслитерация қилиш финкционали жорий қилинди. Бу функционални амалга оширишда alif.uz сайтидан фойдаланилди (API).\nКамина шу китобларни www.ziyouz.com веб сайтидан олинган электрон нусҳасидан фойдаланди.\nШу лойиҳани амалга ошиши Аллоҳнинг изни ва иродаси орқали бўлди. Барча мақтовлар фақат Аллоҳгагина ҳосдир.\nЛойиҳани амалга оширишимда жуда кўп ёрдам берган онажонимга раҳмат!\nЎқишимда устоз ва шу лойиҳани диплом иш сифатида бажаришимда раҳбарлик қилиб, қўллаб қувватлаб турган Ходжимуратова Зухра.\nСунани термизий ҳадис тўплами таржимаси китобининг маллифи Мирзо Кенжабек.\nМирзо Кенжабекдан руҳсат олиш учун улар билан алоқага чиқолмай юрганимда ёрдамга келган Қодиров Абдуроҳийм ва Мирзо Кенжабекдан шахсан рухсат олиб берган Шайх Абдулазиз Мансур.\nҲаммалигидан Аллоҳ рози бўлсин!


Бола тарбиясидаги 6 хато\nТеглар: Фарзанд, Аёл, Ота-она, Оила, Она ва бола\nДобавлено: 18.10.2016, 14:17\nПсихология фани бўйича қатор илмий адабиётлар муаллифи Тим Элмор бола тарбиясида йўл қўйиладиган хатолар хусусида қуйидагиларни маълум қилади. Ўқиб кўринг, балки излаётган саволларингизга жавоб топарсиз!\n1. Керагидан ортиқ эътибор!\nБола кичиклигида йиқилиб тушса, мустақил ўрнидан туриши керак. Ана шунда улғайгач, турли фобиялардан холи бўлади. Бироқ аксарият ота-оналар «йиқилиб тушса-чи, туртиб юборишлари мумкин» деган хавотир билан эътиборни керагидан орттириб юборишади.\n2. Ёрдамга шошиламиз!\n«Дарсингни ойинг билан тайёрла, кийимларингни опанг кийдириб қўяди» Эҳ, набиралари учун қайғурган бувижонлар боланинг шахс сифатида шаклланишига тўсқинлик қилишаётганини билишса эди. Тўғри, болага кўмаклашиш керак. Аммо мустақиллигини ҳам чегаралаб қўйманг-да.\n3. Рағбатлантирамиз, керак бўлмса ҳам...\nИлгари ўйинчоғу ширинликлар билан чалғиган болаларни бугун уяли телефон, комьютер ёки интернет билан «йўлга солишади». Ҳатто баъзи ҳотамтой ота-оналар пуллик рағбат йўлини ҳам ўйлаб топишган. Аммо бу нотўғри! Бу билан унда қизиқиш уйғота оласиз, аммо таъмагирликни ҳам шакллантириб қўйишингиз мумкин.\n4. Яхшиси боламга...\nКайфиятингиз йўқ, толиққансиз. Аммо фарзандингиз сайрга олиб чиқишни ёки бирор егулик тайёрлаб беришни талаб қилаяпти. Унга ён босиш, «Менинг истагим, ҳаммасидан устун» деган тушунчани юзага келтиради. «Йўқ», «Кейинроқ», «Мен чарчадим» каби жумлалар билан бошқалар ҳолатига киришишни ҳам ўргатиб боринг.\n5. «Буванг шундай жазоларди-ки...»\nҚулоқсизлик қилган ёки мактабда паст бахо олган болани жазолашда аксарият ота-оналар болаликдаги хотираларга берилишади. «Дадам бизга шундай танбеҳ берган», «Икки соат оч қолдирган» каби усуллар, сизнингча тўғри. Аммо бу болаликдаги аразни шу йўл билан чиқариб олиш, холос.\n6. Гапирамиз-у, ўзимиз бажармаймиз!\nОддий ҳолат: фарзандингизга масъулият ҳақида гапириб, эртасига ишга боргим йўқ, дейсиз. Хўш, буни кўрган бола сўзларингизни қандай тушунсин?! Ёки пулни тежаш керак дейсиз-у, «Дадаси дугонам фалон сўмлик кўйлак сотаяпти, бир иложини қилинг. Киймасам ўлиб қоламан» деганча дийдиё қиласиз. Бола эса сиздан намуна олади.


СОФ ИСЛОМИЙ АҚИДАМИЗ МУСТАҲКАМ БЎЛСИН! » O'zbekiston musulmonlar idorasi Qashqadaryo viloyati vakilligi rasmiy sayti\nСОФ ИСЛОМИЙ АҚИДАМИЗ МУСТАҲКАМ БЎЛСИН!\n9-06-2021, 13:57 34 Ўқиш режими + -\nЮртимиздан етишиб чиққан Имом Мотурудий ҳазратлари Абу Ҳанифанинг ақидавий таълимотларини қайта тиклаб, бу таълимот нақадар тўғри эканини асослаб берганлар. Абу Хафс Кабир Бухорий, Бурҳониддин Марғиноний, Абу Лайс Самарқандий, Аллоуддин Косоний каби ватандошларимиз Абу Ҳанифанинг фиқҳий таълимоти ва ҳанафий мазҳабининг ривожига улкан ҳисса қўшганлар.\nAқида илми инсон ҳаётида одоб-ахлоқ, ибодат, олди-берди алоқалари ва барча илмлардан муҳимроқ ўрин тутади. Чунки инсон Исломни қабул қилгандан сўнг, биринчи навбатда унинг зиммасига ибодатларни ўрганишдан ҳам аввал ақида илмини ўрганиш вожиб бўлади. Шунинг учун ҳам Пайғамбаримиз саллаллоҳу алайҳи васаллам Mуоз ибн Жабал розияллоҳу анҳуни Яман аҳлига элчи қилиб юбораётганларида: “Aввало уларни Aллоҳ таолони бир дейишга чақиринг, қачон улар Aллоҳни бир деб билишса, Aллоҳ таоло уларга беш вақт намозни фарз қилганлигини хабарини беринг”, – деганлар (Имом Бухорий ва Имом Термизий ривоятлари).\nАли розияллоҳу анҳу даврларида гуноҳ қилган кишини кофирга чиқарадиган Хаворижлар тоифаси пайдо бўлди. Улар, гуноҳи кабира қилиб ўлган киши кофирлар билан бирга дўзахга тушади, дейишар ва гуноҳкор мусулмонларга шафоат қилинишини инкор этишар эди. Язид ибн Суҳайб Ал-Фақир айтадилар: Менга хаворижларнинг баъзи фикрлари ёқиб қолган эди. Мен ёш йигит эдим. Бир неча кишилар билан ҳаж сафарига отландик. Ҳаж қилиб бўлгач одамларга жаворижларнинг фикрларини тарқатамиз, деган мақсадимиз бор эди. Мадинаи Мунавварадан ўтишимизда масжид устунларининг бирига суяниб, жамоатга Расулуллоҳ соллаллоҳу алайҳи васалламнинг ҳадисларидан айтиб бераётган Жобир ибн Абдуллоҳни учратиб қолдик. У киши жаҳаннамийлар ҳақида сўзлаётган эканлар. Шунда мен: Эй, Расулуллоҳнинг саҳобийси! Аллоҳ таоло Қуръонда “Эй, Раббимиз! Кимни Сен дўзахга киргизсанг, албатта, уни хор қилган бўласан…” (Оли Имрон, 192) ва “Фосиқ бўлган кимсаларнинг масканлари эса дўзахдир. Ҳар қачон ундан чиқмоқчи бўлсалар, яна унга қайтарилурлар…” (Сажда, 20), деган. Хаворижларнинг бу оятларни ҳужжат қилишига нима дейсиз, дедим. У зот: Эй болам! Сен Қуръон ўқийсанми? – деб сўрадилар. Мен: Ҳа, дедим. Қиёмат кунида Аллоҳ таоло Муҳаммад а.с.га ато этадиган “мақтовли мақом” ҳақида эшитганмисан? – деб сўрадилар. Мен: Ҳа, дедим. Ана ўша мақтовли мақом орқали Аллоҳ таоло дўзахдан чиқадиганларни чиқаради, дедилар сўнгра, сирот кўприги ва ундан одамларнинг ўтишини таърифлаб бердилар. Дўзахдан чиқарилган қавм гўё кунжутнинг поясига ўхшаб кетган бўлиши, сўнгра жаннат анҳорларида ювинишгач ҳудди дафтарнинг оппоқ варақларига ўхшаб қолишигача сўзлаб бердилар. Шундан сўнг биз бир-биримизга қараб, бу шайх Расулуллоҳнинг номидан ёлғон гапиришлари мумкинми, дедик ва ҳаммамиз ўз фикримиздан қайтдик. Бошқа ривоятда, Жобир р.а.: Шафоат ҳақида Аллоҳнинг китобида баён этилган, деб қуйидаги оятни ўқидилар: “(Улар дўзах аҳлига): “Сизларни Сақарга нима киритди?” (деганларида), улар айтурлар: “Бизлар (дунёда яшаганимизда) намозхонлардан эмас эдик, мискинга (бизга берган Аллоҳнинг бойлигидан) таом берувчи ҳам бўлмадик. Бизлар (беҳуда сўзларга) шўнғийдиганлар билан бирга шўнғир эдик. Жазо кунини (қиёматни) ёлғонга чиқарар эдик. То аниқ нарса (ўлим) келгунича”. Энди шафоатчиларнинг шафоати уларга фойда бермас” (Муддассир, 42-48). Демак, шафоатнинг кофирларга фойда бермаслигидан, мўминларга шафоат қилиниши бор эканлиги келиб чиқади.\nБизнинг давримизга келиб Ислом дини ҳақида билимларини ошириш мақсадида ўқиб-ўрганаётган, хусусан интернет тармоғидан фойдаланаётган юртдошларимиз, айниқса ёшларнинг сони ортиб бораётгани маълум. Аммо, ана шу сайтларнинг барчасида ҳам ақидавий масалаларда бизнинг диёримизда анъана бўлган Мотуридия ақидасига мувофиқ фикрлар берилмайди. Ақида масалаларида етарли билимга эга бўлмаганлар ўзлари билмаган ҳолда Мотуридия ақидасига хилоф бўлган масалаларда билиб билмай сўз айтиб қўйишлари мусулмонлар ўртасида фитна чиқишига сабаб бўлиб қолиши мумкин. Айниқса, ҳозирги вақтда дунё мусулмонларини ташвишга солиб турган Сурия ва Ироқда содир этилган қонли воқеаларга сабаб ҳам айнан ақидавий масалаларни тўғри англамасликдандир. Масалан, амални имоннинг шартлари қаторига киритиш билан Ислом шариатида буюрилган амалларни бажармаётган ёки динда қайтарилган ишларни қилаётган кишиларни мўмин эмас, деган айблов билан уларнинг қонини тўкиш ва молларини талон тарож қилиш ҳалол деяётганлари илм аҳлларига маълум.


Санитария-эпидемиологик осойишталик агентлигининг коронавирусга қарши марказий штаби МАЪЛУМОТИ (2020 йил 6 февраль ҳолатига)\nЎзбекистон Республикаси Соғлиқни сақлаш вазирлиги ҳузуридаги Санитария-эпидемиологик осойишталик агентлиги томонидан 2020 йилнинг 6 феврал куни олинган расмий маълумотларга кўра Хитой Халқ Республикасида жами 28060 нафардан ортиқ фуқаролар касалланиб, кунлик ўсиш 15,2 фоизни (3667 нафар) ташкил этмоқда. 564 (2 фоиз) нафар фуқаро ушбу касалликдан вафот этган.\nКоронавирус касаллиги 2020 йил 6 феврал кунигача дунёдаги 24 та давлатда 191 нафар фуқароларда лаборатория усулида тасдиқланди.\nЖорий йилнинг 5-феврал куни Агентликнинг вирусология лабораториясига Хитой Халқ Республикасидан келган 245 нафар фуқаролардан коронавирус инфекцияси таҳлили учун намуналар келтирилиб, ушбу намуналарда коронавирус инфекцияси топилмади.\nИ.Каримов номидаги Тошкент халқаро аэропортига жорий йилнинг 5 февраль куни хорижий давлатлардан 28 та самолёт қабул қилинди, 3990 нафар фуқаролар санитария-карантин пунктларида термометриядан ўтказилди.\nТемир йўллари АЖ марказий Санитария-эпидемиология хизматига қарашли 6 та санитария-карантин пунктидан жами 663 нафар фуқаролар ўтишган, шулардан 40 нафарини хориж фуқаролари ташкил этади. Тана ҳарорати кўтарилган беморлар анииқланмаган.\nДавлат чегара кесишиш пунктларидаги санитария-карантин пунктлари орқали 1585 та автотранспортлар, 28644 нафар фуқаролар ўтказилган, шулардан 14646 нафари чет эл фуқаролари ҳисобланади.\nЎзбекистон Республикаси Ички ишлар вазирлиги томонидан тақдим этилган Хитой Халқ Республикасидан келган фуқаролар рўйхати асосида 2912 нафар фуқароларимиз тиббий кўрикдан ўтказилди. Шулардан 2188 нафарида касалликни яширин даври (14 кун) якунлангани ва тиббий кўрик давомида ҳеч қандай коронавирус инфекцияси белгилари аниқланмаганлиги боис тиббий кузатув ишлари якунланди. Бугунги кунда 724 нафар фуқаролар 14 кунлик тиббий кузатувга олинди.\nХукумат комиссияси қарори билан жорий йилнинг 4-6 февраль кунлари Ўзбекистонга Хитой Халқ Республикасининг Пекин шаҳридан 2 та ҳамда Ухань провинциясидан 1 та чартер рейслар орқали жами 584 нафар фуқароларимиз олиб келинди. Фуқароларнинг барчаси Жаҳон соғлиқни сақлаш ташкилоти тавсиясига кўра махсус тайёрланган муассасаларга жойлаштирилди ва 14 кун муддат давомида (касалликнинг яширин даври давомида) тиббий назоратга олинди. Фуқаролар учун махсус тайёрланган муассасаларда барча зарурий шароитлар яратилган.\nАгентликнинг марказий штаби мутахассислари томонидан 71-276-49-66 ишонч телефони орқали мурожаат қилганларга тушунтиришлар, аниқ маълумотлар ва зарур тавсиялар бериб борилмоқда.


“Гоҳо юзингизни (ваҳий кутиб) осмон бўйлаб, ўгириб туришингизни кўраяпмиз. (Хотиржам бўлинг) Сизни ўзингиз рози бўладиган қибла (Каъба) га (юз) ўгиртирамиз. Юзингизни Масжиди Ҳаром(Каъба) томонга буринг! (Эй мўминлар, сизлар ҳам) қаерда бўлсангизлар, юзларингизни ўша тарафга бурингиз! Аҳли китоблар бу – Парвардигорларидан (келган) ҳақиқат (илоҳий фармон) эканини яхши биладилар. Аллоҳ уларнинг қилмишларидан ғофил эмасдир” (Бақара сураси, 144-оят).\nБу масжид “Ал-Фатҳ” масжидининг жанубида, Салаъ тоғидан 20 м. узоқликда жойлашган. Мадинаи Мунавварани душманлар ҳужумидан бартараф этиш учун хандақ қазиш фикрини олдинга сурган буюк саҳоба Салмон Форсий номи билан юритилади. Масжидда эни ва узунлиги 7 м. бўлган узун айвон мавжуд. “Салмон Форсий” масжиди Умар бин Абдулазиз даврида барпо қилинди. Вазир Сайфуддин Аби Ҳижо томонидан ҳижрий 575 йилда янгиланди. Сўнгра масжид биноси Усмонийлар ҳукмдори Абдулмасжид I даврида қайтадан таъмирланди.\n“Салмон Форсий” жоме масжидининг жанубий-ғарбий қисмида, ундан 15 м. узоқликда жойлашган бўлиб, юқоридаги собиқ икки масжидлар билан биргаликда таъмирланган. Икки ҳарами шариф ходими, собиқ подшоҳ марҳум Фаҳд бин Абдулазиз жаноби олийлари фармони билан масжидда қайта таъмирлаш ва кенгайтириш ишлари олиб борилган.\n“Абу Бакр Сиддиқ” масжидидан 10 м. узоқда жанубда жойлашган, ушбу масжид узун айвон ва ҳовлидан иборат бўлиб, унинг қурилиш услуби “Фатҳ” жомеи сингаридир. Масжиднинг “Фатҳ” масжиди билан бирга қурилгани ва янгилангани ҳақида маълумотлар мавжуд.\n“Фотимаи Заҳро” масжидининг шарқий томонида жойлашган бўлиб, унинг баландлиги 8,5 м. ва эни эса 6,5 м.ни ташкил этади. Бу масжиднинг ҳам “Фатҳ” масжиди билан бирга қурилгани ва янгилангани ҳақида маълумотлар бор. Маълум қилинишича, Али ибн Абу Толиб (розияллоҳу анҳу) мана шу жойда “Аҳзоб” ғазотида хандақдан ўтишга ҳаракат қилаётган душман лашкаридан Амр бин Вуд Оъмирийни ўлдирган.\nТарихий манбаларда ушбу масжид Саъд бин Муоз масжиди деб ҳам юритилади. У мана шу 6 та масжидлар ичида энг кичиги саналиб, 3х4 м. майдонда барпо этилган. Масжид охирги марта Усмонийлар ҳукмдори Султон Абдулмасжид I даврида ҳижрий 1268 (милодий 1851) йилда қайта таъмирланган.\nХалқаро алоқалар бўлими ходими.\n2680 марта ўқилди\nДругие материалы в этой категории: « Макканинг мушуклари\tҚуръон ҳофизи Шайх Ториқ Абдулбосит Абдуссомад »


БМТ-нинг маълум қилишига кўра, Афғонистонга қайтаëтган мухожирлар сони 500.000 дан ошган.\nБМТнинг Покистондаги мухожирлар идораси номоëндаси Хошим Утканнинг айтишига қараганда, мухожирлар оқими Афғонистонликлар ўз мамлакатининг келажагига ишонаëтганини акс эттирмоқда. У Афғонистонга молиявий ëрдамлар кўрсатишга сўз берган давлатларни ваъдаларини амалга оширишга чақирди. Декабр ойида Токиода ўтказилган конференцияда халқаро донорлар ва молия ташкилотлари Афғонистонни қайта қуриш ишлари учун 4.500 миллион доллар беришни ваъда қилишди. Аммо хозирча ваъда этилган ëрдамларнинг фақат кичик бир қисми Афғонистон муваққат ҳукуматига берилди. Бугун Австралия иммиграция вазири Афғонистонда хавфсизлик барқарорлашаëтгани туфайли яқинда мамлакатдаги Афғонистонлик мухожирларни ватанига қайтариш бошланишини билдирди.


hidoyat.uz – “Мовароуннаҳр” нашриётининг сайти - БЕТАКРОРИМСАН, ЯГОНАСАН, ОНА ВАТАНИМ – ЎЗБЕКИСТОНИМ!\nҲар бир сўзнинг руҳи бўлади. Алоҳида олинганда ҳам бу сўзлар луғатимиздаги энг иссиқ, энг жарангдор сўзлар ҳисобланади. Улар биргаликда битта жумлага кирганда яна ҳам қудратлироқ аҳамият касб этади. Биз ҳозирги қутлуғ арафа кунларида шундай ҳиссиётлар билан яшамоқдамиз. Ҳар гал шу шиор рўпарамизга пориллаб чиқар экан ё ён-атрофимизда янграр экан, қалбимизда чексиз фахр туйғусини ҳис этамиз. Онамизнинг ҳаётбахш нафаси, майин қўлларини юзимиз, сочимиз, елкамизда туйгандек бўламиз. Яшаш азизроқ кўринади.\n“Шу сенмисан қаддинг, қадринг баландлаган онажоним Ватан...” дея дил изҳори қилгимиз келади. Ахир, унинг қийналган пайтларини ҳам кўрганмиз. Нописанд нигоҳлардан эзилган, бор кучи, имкониятларини намоён қила олмаган, саноқларда йўқ кунларига ҳам гувоҳмиз. Эътиқодсизлик, динсизлик, худосизликни тарғиб қилган, одамлар қалбидаги ҳаққа бўлган улуғ муҳаббатни юлиб олишга чоғланганлар қаршисида иложсиз қолган пайтларида биз ҳам унинг иложсиз парчасига айланганмиз. Муқаддас қадамжолари – улуғ аждодларимизнинг хоки қўшилиб яна ҳам муқаддас бўлган тупроқлар мустабидлар тарафидан топталганда, қадрсизлантиришга ҳаракат қилинганда қанчалар изтироб чекканмиз...\nБугун... ҳаммаси тушга ўхшайди. Улуғ алломалар, бетакрор саркардалар, пири комиллардан ёдгор зиёратгоҳларнинг ободлиги, элимиз учун табаррук масканларга айланганини кўриб Яратганга беҳисоб шукрона айтамиз.\nХотирасиз халқ – устунсиз айвон. Биз эса мустақиллик боис азиз хотираларимиз тикланган эл сифатида жаҳон айвонида майишмай, оғишмай турибмиз. Яна ўрни келганида шуни ҳам айтиш жоизки, биз ҳануз исмимизга фахру ғурур бағишлаб келаётган буюк аждодларимиз олдида қарздормиз. Улардан қолган меросларни фақат чоп этиш учун эмас, бу ёдгор асарларни ўқиш, ўрганиш, дилимизга жо қилишга бурчлимиз.\nИстиқлол туфайли юртимиз, маҳалламиз, хонадонимиз эга бўлган неъматлар ҳақида бир-бир ўйлар эканмиз, ўйларимиздан кўнглимиз равшанлашади. Шаҳарларимиз ободлиги ҳақида гапирмасак ҳам бўлади. Қишлоқлар, далаларни айтайлик... Яқинда хизмат сафари билан Поп тумани далаларида бўлдим. Йўлларда гул, шийпонларда гул... Меҳнат мажбуриятга эмас, иштиёққа, завққа айланганида гул экиш, гул парваришлаш меҳнаткашнинг кўнглига сиғади. Деҳқоннинг қиёфаси менга жуда таниш. Ўзим деҳқончиликлар, деҳқонлар ичида ўсганман. Деҳқон, колхозчи деган тушунчалар жамиятда “ҳеч ким” тушунчаси билан ёнма-ён юрарди. Истиқлолнинг дастлабки кунлариданоқ деҳқонларга ер берилди. Бугун улар мулкдор, ер эгалари деб аталади. Уларнинг салобатини кўриб, ҳавасингиз келади. Аёл фермерлар:\n– Менинг бунча ерим бор, – деб қирқ, эллик, юз гектардан гапиради. Хизматида – “темир тулпор”лар – “Нексия”, “Ласетти”, камида “Спарк”...\nФермерлар қолиб операторлар – техника эгалари билан гапиришсангиз ҳам, ҳаммаси дунё бохабар инсонлар, сўзи тирик, ўзи тетик...\nҚай соҳага яқинроқ борсангиз, ғолибликка интилиш руҳини ҳис этасиз.\n– Мен чемпион бўлиб, Ватаним байроғини баланд кўтараман, – дейди эндигина спорт машғулотларига қатнай бошлаган болакай ёки қизча. Бу бақувват руҳ қаердан? Албатта, истиқлолдан. Мустақиллик бизга “Мен кўп нарсага қодирман”, деган ишончни берди. Бу – мавжуд вазиятга, барча мавжуд шароитларга ишониб, уларга таяниб уйғонган ишончдир...\nЯна кўп замонлар ўтади, давр янгиланади... Эътиқодлар яна ҳам мустаҳкамланади. Меҳнатга муносабат яна ҳам яхшиланади. Мустақиллик 50, 100 ёшга киради. Кўп ўзгаришлар аро собит қоладиган ҳодисалар бор: бу – бизнинг эзгуликка ишонган, аҳиллик, тинчликка шукр қиладиган, ҳар янги кунда умидини бутунлаб, меҳнатдан мадад кутадиган асл ўзбеки юрагимиздир. Дунё турланиб, тусланиб туради. Тўзонлар кўтарилади, уларни ёмғирлар ювади. Лекин бизнинг ўша юрагимиз – кечаги изтироблардан омон чиққан, кечаги парчаланишлардан бутун чиққан юрагимиз “фарзандим, элим, юртим”, деб уриб турса, байрамли онларни яшайверамиз. “Бетакроримсан...” деганда ҳар ҳарфи, ҳар товушига қалб қўримиз, кўз нуримиз қўшилаверади...